**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 6 Απριλίου 2021, ημέρα Τρίτη και ώρα 13.05΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία του Προέδρου της, κ. Μάξιμου Χαρακόπουλου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Προστασίας του Πολίτη «Κύρωση του Πρωτοκόλλου Συνεργασίας μεταξύ του Πυροσβεστικού Σώματος Ελλάδος και της Πυροσβεστικής Υπηρεσίας Κύπρου, κατ’ εφαρμογήν της Συμφωνίας της 4ης Ιουνίου 2003 μεταξύ του Υπουργείου Δημόσιας Τάξεως της Ελληνικής Δημοκρατίας και του Υπουργείου Δικαιοσύνης και Δημόσιας Τάξεως της Κυπριακής Δημοκρατίας για συνεργασία των Πυροσβεστικών Σωμάτων των δύο χωρών σε θέματα αρμοδιότητάς τους».

Στη συνεδρίαση παρέστησαν ο Υφυπουργός Προστασίας του Πολίτη, κ. Νικόλαος Χαρδαλιάς, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Δούνια Παναγιώτα (Νόνη), Καππάτος Παναγής, Καραγκούνης Κωνσταντίνος, Καρασμάνης Γεώργιος, Κόνσολας Εμμανουήλ (Μάνος) Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Κυρανάκης Κωνσταντίνος, Λαμπρόπουλος Ιωάννης, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη – Ελένη, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος – Χαράλαμπος, Κάτσης Μάριος, Καφαντάρη Χαρούλα (Χαρά), Λάππας Σπυρίδωνας, Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Χατζηγιαννάκης Μιλτιάδης, Ψυχογιός Γεώργιος, Καμίνης Γεώργιος, Καστανίδης Χαράλαμπος, Λιακούλη Ευαγγελία, Παπαναστάσης Νικόλαος, Κανέλλη Γαρυφαλλιά (Λιάνα), Κομνηνάκα Μαρία, Μυλωνάκης Αντώνιος, Χήτας Κωνσταντίνος, Αδαμοπούλου Αγγελική και Μπακαδήμα Φωτεινή.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Δημόσιας Διοίκησης Δημόσιας Τάξης και Δικαιοσύνης, με θέμα ημερήσιας διάταξης: Επεξεργασία και εξέταση του σχεδίου νόμου του Υπουργείου Προστασίας του Πολίτη Κύρωση του Πρωτοκόλλου Συνεργασίας μεταξύ του Πυροσβεστικού Σώματος Ελλάδος και της Πυροσβεστικής Υπηρεσίας Κύπρου, κατ’ εφαρμογήν της Συμφωνίας της 4ης Ιουνίου 2003 μεταξύ του Υπουργείου Δημόσιας Τάξεως της Ελληνικής Δημοκρατίας και του Υπουργείου Δικαιοσύνης και Δημόσιας Τάξεως της Κυπριακής Δημοκρατίας για συνεργασία των Πυροσβεστικών Σωμάτων των δύο χωρών σε θέματα αρμοδιότητάς τους».

Τον λόγο έχει ο κ. Κοτρωνιάς.

**ΓΕΩΡΓΙΟΣ ΚΟΤΡΩΝΙΑΣ (Εισηγητής της Πλειοψηφίας):** Ευχαριστώ, κύριε Πρόεδρε. Κύριε Πρόεδρε, κυρίες και κύριοι συνάδελφοι, με το παρόν νομοσχέδιο συστηματοποιείται, νομιμοποιείται και πλέον γίνεται πραγματικότητα η στενή συνεργασία των Πυροσβεστικών Υπηρεσιών Ελλάδος και Κύπρου που ξεκίνησε πολλά χρόνια πριν, με την υπογραφή της σχετικής Συμφωνίας το 2003.

Σε επίπεδο των υπηρεσιών αιχμής, όπως οι Πυροσβεστικές Υπηρεσίες, η στενή συνεργασία και η ανταλλαγή εμπειριών και γνώσεων μεταξύ των υπηρεσιών μέσα από τη συνεχή εκπαίδευση και επιμόρφωση αναμένεται να οργανώσει καλύτερα την αποτελεσματικότητά τους σε περιστατικά που μπορούν να επισυμβούν στο ένα ή στο άλλο κράτος. Συγχρόνως, αναμένεται να βελτιωθεί και το επίπεδο των επαγγελματικών γνώσεων και της επιχειρησιακής ικανότητας των Αξιωματικών της κάθε χώρας ώστε, να παρέχουν και καλύτερες υπηρεσίες στις χώρες τους.

Μπορούμε να πούμε ότι με το παρόν νομοσχέδιο μπαίνει ένα ακόμα λιθαράκι και συμπληρώνει την προσπάθεια που έκανε η κυβέρνηση μας με το νόμο 4662 του 2020, με τίτλο «Εθνικός Μηχανισμός Διαχείρισης Κρίσεων - αναδιάρθρωση Γενικής Γραμματείας Πολιτικής Προστασίας - αναβάθμιση συστήματος εθελοντισμού Πολιτικής Προστασίας και αναδιοργάνωση και εκσυγχρονισμός Υπηρεσιών του Πυροσβεστικού Σώματος» με τον όποιο νόμο, όντως, έγινε πραγματικότητα η αναβάθμιση και η αναδιοργάνωση του Πυροσβεστικού Σώματος και των υπηρετούντων σε αυτό και ο οποίος, φαίνεται ένα χρόνο μετά την ψήφισή του και μετά τη σκληρή δοκιμασία του στην πράξη να δουλεύει ικανοποιητικά, τόσο σε επίπεδο πολιτικής προστασίας, όσο και σε επίπεδο οργάνωσης και λειτουργίας του Πυροσβεστικού Σώματος και του προσωπικού του, στη θέση του οποίου, ήδη έχει αναβαθμίσει.

Για να δούμε, πρώτα απ’ όλα, ποιο είναι το ιστορικό υπόβαθρο, πάνω στο οποίο ερχόμαστε με το παρόν νομοσχέδιο να πάρουμε τις αποφάσεις μας και να νομοθετήσουμε. Στις 4 Ιουνίου του 2003 υπεγράφη Συμφωνία μεταξύ του Υπουργείου Δημοσίας Τάξεως της Ελληνικής Δημοκρατίας και του Υπουργείου Δικαιοσύνης και Δημοσίας Τάξεως της Κυπριακής Δημοκρατίας για τη συνεργασία των Πυροσβεστικών Υπηρεσιών. Μετά από χρόνια, στις 25 Ιουλίου του 2017 υπεγράφη Πρωτόκολλο Συνεργασίας μεταξύ Πυροσβεστικού Σώματος Ελλάδος και της Πυροσβεστικής Υπηρεσίας Κύπρου, σε θέματα αρμοδιότητας τους και σήμερα, με το παρόν νομοσχέδιο θα κυρώσουμε με νόμο πλέον, αυτό το Πρωτόκολλο Συνεργασίας και πλέον, θα έχει την ισχύ που ορίζει η παράγραφος 1, του άρθρου 28, του Συντάγματος.

Έτσι, ουσιαστικά, το παρόν νομοσχέδιο επικυρώνει και νομιμοποιεί την στενή συνεργασία των Πυροσβεστικών Υπηρεσιών Ελλάδος και Κύπρου, ώστε μέσα από την εμπειρία, μέσα από την εκπαίδευση, που θα αποκτούν τα στελέχη, να βελτιώνουν τις γνώσεις, την επιχειρησιακή τους δυνατότητα, παρέχοντας καλύτερες υπηρεσίες στους πολίτες της Ελλάδας και της Κύπρου.

Νομίζω ότι δεν χρειάζεται να επιχειρηματολογήσω στο γιατί είναι ωφέλιμη και αναγκαία η στενή συνεργασία της Ελλάδας και της Κύπρου σε όλα τα επίπεδα, γιατί το θεωρώ κάτι παραπάνω από αυτονόητο. Ειδικά με τη στενή συνεργασία των Πυροσβεστικών Σωμάτων των δύο χωρών, την ανταλλαγή εμπειριών που θα προκύπτει από τη δυνατότητα συμμετοχής του αντίστοιχου προσωπικού εκάστου κράτους στις εκπαιδεύσεις του άλλου κράτους, με τη διεύρυνση των γνώσεων των στελεχών, πέραν της αρωγής σε έκτακτες καταστάσεις, πέραν της εθνικής σημασίας και προαγωγής της σύσφιξης των σχέσεων σε όλα τα επίπεδα, θα βελτιώσει την επιχειρησιακή ικανότητα των Σωμάτων και στις δύο χώρες και την συνεργασία τους σε περιπτώσεις γεγονότων μεγάλου μεγέθους, στα οποία απαιτείται διακρατική συνεργασία και πολλές φορές εξωτερική συνδρομή.

Μίλησα για εθνική σημασία και σύσφιξη των σχέσεων των δύο χωρών. Επιτρέψτε μου να καταθέσω σε αυτό το σημείο την πολύχρονη εμπειρία μου από τη σχέση που αναπτύξαμε τέσσερις ελληνικές πόλεις με την Πάφο της Κύπρου. Η Λαμία, η Καλαμαριά, η Κέρκυρα και η Μυτιλήνη, στο πλαίσιο της αδελφοποίησης των Δήμων μας, μια σχέση πραγματικά αδελφική, μια σχέση αίματος, μια σχέση που έχουν ανάγκη οι Κύπριοι αδελφοί μας, που είναι πικραμένοι μέχρι και δύσπιστοι από παλαιότερες στάσεις της πατρίδας μας, της Ελλάδας, σε κρίσιμα γεγονότα της ιστορίας τους. Αν, λοιπόν, συμφωνούμε στην αναγκαιότητα της ψήφισης αυτού του νόμου, μπορούμε πλέον να δούμε τι ακριβώς προβλέπει, που προβλέπει να γίνεται, με ποιο ανθρώπινο δυναμικό και με ποιους όρους και ποιες δεσμεύσεις για τα δύο κράτη.

Ουσιαστικά, το προς ψήφιση νομοσχέδιο έχει δύο άρθρα. Το άρθρο 1 που αφορά την κύρωση του Πρωτοκόλλου Συνεργασίας και το άρθρο 2, που αφορά την έναρξη ισχύος του. Έτσι, λοιπόν, με το άρθρο 1 κυρώνεται και έχει την ισχύ που ορίζει η παράγραφος 1, του άρθρου 28, του Συντάγματος, το οποίο λέει ότι οι γενικά παραδεγμένοι κανόνες του διεθνούς δικαίου, καθώς και οι διεθνείς συμβάσεις από την επικύρωσή τους με νόμο και την θέση τους σε ισχύ, σύμφωνα με τους όρους καθεμιάς, αποτελούν αναπόσπαστο μέρος του εσωτερικού ελληνικού δικαίου και υπερισχύουν από κάθε αντίθετη διάταξη νόμου.

Επομένως, κυρώνεται και έχει την ισχύ του νόμου, με το άρθρο 1 του Πρωτοκόλλου Συνεργασίας και το πρώτο αυτό άρθρο του προς ψήφιση νομοσχεδίου περιλαμβάνει και αποτελούν αναπόσπαστο μέρος του και το σύνολο των άρθρων του κυρούμενου Πρωτοκόλλου, τα οποία μεταφέρονται σε αυτό αυτούσια, όπως ακριβώς υπεγράφησαν στις 25 Ιουλίου του 2017, στην Αθήνα.

Ας δούμε εισαγωγικά κάποιους όρους και ορισμούς που περιλαμβάνονται στο Πρωτόκολλο και ειδικά, στο άρθρο 2, για να κατανοούμε καλύτερα τα κείμενα. Πρώτον, ως μέρος υποδοχής νοείται το μέρος που διοργανώνει την εκπαίδευση και δέχεται για συμμετοχή σε αυτή προσωπικό του ετέρου μέρος. Δεύτερον, ως φορέας υλοποίησης μέρους υποδοχής νοείται ο φορέας υλοποίησης που αναλαμβάνει στο πλαίσιο του Πρωτοκόλλου την υποχρέωση υλοποίησης της εκπαίδευσης. Τρίτον, ως αποστέλλων μέρος νοείται το μέρος που αποστέλλει προσωπικό για συμμετοχή στις εκπαιδεύσεις του έτερου μέλους, στο πλαίσιο του Πρωτοκόλλου.

Ας περιγράψουμε λίγο αναλυτικότερα τα άρθρα του προς κύρωση Πρωτοκόλλου, όπως αυτά εμπεριέχονται στο άρθρο 1, του σχεδίου νόμου. Μετά το άρθρο 1 του προς κύρωση Πρωτοκόλλου, όπου περιγράφεται ο σκοπός, το άρθρο 2 που περιέγραψα μόλις πριν και δίνει τους ορισμούς των φορέων και το άρθρο 3, που καθορίζει το πώς θα ενημερωθεί η Κύπρος για το εν λόγω Πρωτόκολλο, αλλά και πώς θα ενημερώνονται τα δύο μέρη στο μέλλον για οποιαδήποτε τροποποίηση, ερχόμαστε στο άρθρο 4, του Πρωτοκόλλου του 2017, το οποίο, περιγράφει τους τομείς συνεργασίας και την εκπαίδευση και στο οποίο, περιγράφονται ποιες θα είναι οι Σχολές αυτές για την Ελληνική και την Κυπριακή πλευρά που θα αναλαμβάνουν την εκπαίδευση του προσωπικού των Πυροσβεστικών Υπηρεσιών, όπως, επίσης, τον αριθμό του προσωπικού, τις ειδικότητες, που θα καθορίζονται από τα δύο μέρη, τα οποία θα καθορίζουν και τη διάρκεια και το περιεχόμενο των εκπαιδεύσεων.

Τα δύο κέντρα που θα μπορούν να χρησιμοποιηθούν για την εκπαίδευση και την επιμόρφωση των στελεχών είναι για την ελληνική πλευρά, η Σχολή Επιμόρφωσης και Μετεκπαίδευσης Αξιωματικών του Πυροσβεστικού Σώματος και για την κυπριακή πλευρά, η Σχολή Πυροσβεστικής Υπηρεσίας της Κύπρου.

Στο άρθρο 5 περιγράφεται ο τρόπος επιλογής του προς εκπαίδευση προσωπικού με κριτήρια, πρώτον, τα τεχνικά, επαγγελματικά και ατομικά προσόντα που θα απαιτούνται για την εκπαίδευση. Δεύτερον, τις προτάσεις και τις συγκεκριμένες προϋποθέσεις που θα τίθενται από το μέρος της υποδοχής και εννοούμε τον φορέα, στις Σχολές του οποίου θα φιλοξενούνται οι εκπαιδευόμενοι. Τρίτον, την διαπίστευση επαρκούς επιπέδου γενικής εκπαίδευσης και μόρφωσης των προς εκπαίδευση στελεχών. Τέταρτον, με συγκεκριμένα κριτήρια και προϋποθέσεις του μέρους που αποστέλλει τα άτομα προς εκπαίδευση.

Στο άρθρο 6 του Πρωτοκόλλου του 2017, προβλέπονται διατάξεις για τη συμπεριφορά του εκπαιδευομένου προσωπικού, για τη συμμόρφωση με τους νόμους και τους κανονισμούς, αλλά και τους πειθαρχικούς κανόνες του μέρους υποδοχής. Επίσης, περιλαμβάνει διατάξεις για το προσωπικό που δεν συμμορφώνεται στους κανόνες αυτούς ή που για λόγους υγείας δεν μπορεί να συνεχίσει στην εκπαίδευση και βέβαια, το μέρος υποδοχής για όλα αυτά θα ενημερώνει άμεσα το αποστέλλων μέρος για τους λόγους που μπορεί να του επιβάλλουν την απομάκρυνση του εκπαιδευομένου προσωπικού, στο οποίο, ειρήσθω εν παρόδω, δεν θα ανατίθενται άλλα καθήκοντα, εκτός αυτών που συνδέονται με την εκπαίδευση.

Το άρθρο 7 καθορίζει τις πειθαρχικές ποινές που επιβάλλει το αποστέλλων μέρος μετά από ενημέρωση του από τον φορέα υλοποίησης, δηλαδή, του μέρους υποδοχής.

Στα άρθρα 8 και 9, προβλέπεται η ημερομηνία εμφάνισης του προσωπικού στο κέντρο εκπαίδευσης που ορίζεται η προηγούμενη μέρα από την έναρξη της εκπαίδευσης. Οι υποχρεώσεις των μερών και συγκεκριμένα, στο άρθρο 9, προβλέπεται ότι ο φορέας υποδοχής θα αναλαμβάνει ουσιαστικά όλα τα έξοδα της εκπαίδευσης, δηλαδή, θα παρέχει τις δαπάνες για το διδακτικό προσωπικό, για την αναγκαία επιστημονική υποστήριξη, τον εξοπλισμό των αιθουσών διδασκαλίας και των εργαστηρίων, όπως επίσης και την πρόσβαση στις βιβλιοθήκες και στα γυμναστήρια και σε οποιεσδήποτε άλλες υποδομές διατίθενται και στο δικό του προσωπικό.

Στο άρθρο 10, γίνεται πρόβλεψη για την απευκταία, προφανώς, περίπτωση θανάτου εκπαιδευόμενου, τις δαπάνες μεταφοράς του οποίου, θα έχει το αποστέλλων μέλος, οι εκπρόσωποι του οποίου, θα μπορούν, όμως, να έχουν πρόσβαση και στα έγγραφα που αφορούν την αιτία θανάτου του εκπαιδευόμενου.

Το άρθρο 11 προβλέπει τον τρόπο που θα χορηγούνται οι άδειες.

Στο άρθρο 12, καθορίζεται ο τρόπος που το εκπαιδευόμενο προσωπικό θα χειρίζεται διαβαθμισμένες πληροφορίες και έχει σημασία αυτό.

Τα άρθρα 13, 14, 15 αφορούν αυτούς που αναλαμβάνουν την εφαρμογή του παρόντος Πρωτοκόλλου και την αξιολόγηση των προγραμμάτων αυτών που θα γίνονται με διμερείς συσκέψεις.

Τέλος, προβλέπεται ότι οποιαδήποτε τροποποίηση του παρόντος Πρωτοκόλλου θα συμφωνείται γραπτώς και θα τίθεται σε ισχύ, σύμφωνα με αυτά που προβλέπονται στο άρθρο 15, για τη θέση του παρόντος Πρωτοκόλλου σε ισχύ.

Θα τελειώσω την εισήγησή μου με το δεύτερο και τελευταίο άρθρο του σχεδίου νόμου, με το οποίο καθορίζεται η έναρξη ισχύος του νόμου. Στο άρθρο, ορίζεται ότι η ισχύς του παρόντος νόμου αρχίζει από τη δημοσίευσή του στην Εφημερίδα της Κυβερνήσεως και η ισχύς του Πρωτοκόλλου που κυρώνεται με τον νόμο αυτό, μετά από την εκπλήρωση των προϋποθέσεων της παραγράφου 1, του άρθρου 15, δηλαδή, τριάντα μέρες μετά τη λήψη της τελευταίας γραπτής γνωστοποίησης, με την οποία, το ένα μέρος ενημερώνει το άλλο δια της διπλωματικής οδού για την ολοκλήρωση των σχετικών εσωτερικών διαδικασιών.

Θεωρώ ότι το σχέδιο νόμου είναι ωφέλιμο για την κοινωνία και για το κράτος μας και ότι θα συμβάλει στη βελτίωση της επιχειρησιακής ικανότητας, την ποιοτική αναβάθμιση του προσωπικού και την σύσφιξη των δεσμών των Πυροσβεστικών Σωμάτων Ελλάδας και Κύπρου και πρέπει να στηριχθεί ομόφωνα από όλες τις πτέρυγες της Βουλής. Ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει η κυρία Καφαντάρη.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ (Εισηγήτρια της Μειοψηφίας):** Ευχαριστώ, κύριε Πρόεδρε. Συζητάμε σήμερα ένα σχέδιο νόμου του Υπουργείου Προστασίας του Πολίτη που αφορά την κύρωση Πρωτοκόλλου Συνεργασίας των Πυροσβεστικών Υπηρεσιών της Ελλάδας και της Κύπρου. Το πρωτότυπο κείμενο του Πρωτοκόλλου υπεγράφη στις 25 Ιουλίου του 2017 και είναι σε εφαρμογή της Συμφωνίας της 4ης Ιουνίου του 2003.

Φυσικά και κανείς δεν μπορεί να είναι αντίθετος και να μην είναι θετικός για την κύρωση του εν λόγω Πρωτοκόλλου Συνεργασίας μεταξύ των δύο χωρών. Είναι γεγονός ότι οι σύγχρονες συνθήκες που έχουν δημιουργηθεί και σε παγκόσμιο επίπεδο απαιτούν ανταλλαγή γνώσης, τεχνολογίας και καινοτομίας. Η κλιματική αλλαγή που δημιουργεί νέα δεδομένα, απαιτεί τη χρήση της επιστημονικής γνώσης, απαιτεί συνεργασίες ευρύτερες και σε επίπεδο Πανεπιστημιακών Ιδρυμάτων, ενώ όλοι οι φορείς σε ευρύτερο επίπεδο, σε παγκόσμιο επίπεδο συνεργάζονται.

Ειδικότερα στη δική μας περιοχή, στην ανατολική Μεσόγειο, που είναι και η Ελλάδα και η Κύπρος, που είναι και οι συμβαλλόμενοι σε αυτό το σχέδιο νόμου, οι κίνδυνοι είναι πάρα πολλοί και πραγματικά, η κλιματική αλλαγή δημιουργεί πολλά προβλήματα που αποτυπώνονται και με πυρκαγιές δασικές και με πλημμυρικά φαινόμενα, αλλά υπάρχουν και άλλοι λόγοι και γεωπολιτικοί, θα έλεγα, που ισχύουν για την περιοχή, στην οποία βρισκόμαστε. Οπότε και το Πυροσβεστικό Σώμα δεν μπορεί να μη συμμετέχει σε μία διαδικασία διαρκούς επανεκπαίδευσης στις καινούργιες συνθήκες.

Υπάρχει μία ιστορία κοινών δράσεων του Πυροσβεστικού Σώματος της Ελλάδας με την Κύπρο. Κοινές δράσεις σε αποστολές σε τρίτες χώρες - μιλώ εκτός των δύο συμβαλλόμενων - καθώς υπάρχει και συνεργασία και σε ευρωπαϊκό επίπεδο μέσω του Ευρωπαϊκού Μηχανισμού Πολιτικής Προστασίας. Το Πυροσβεστικό Σώμα είναι ο σημαντικός βραχίονας της πολιτικής προστασίας και παίζει ένα πολύ σημαντικό ρόλο.

Στις καινούργιες συνθήκες, απαιτούνται εκτεταμένες αλλαγές σε οργάνωση, διαδικασίες, συστήματα, χρησιμοποίηση μοντέλων επιχειρησιακής προσομοίωσης, προσοχή στην επιλογή και εκπαίδευση του μόνιμου και του εποχιακού προσωπικού και βέβαια, καλύτερος συντονισμός διοίκησης για πρόληψη των φυσικών καταστροφών, με τη χρήση σύγχρονων τεχνολογιών και η ψηφιακή τεχνολογία έχει καθοριστικό ρόλο σε αυτό.

Δεν μπορώ να μην πω και συνέπεια αυτών που ανέφερα πριν για την κλιματική αλλαγή και τις επιπτώσεις, ότι με βάση και την έκθεση του Ευρωπαϊκού Κέντρου Ερευνών της Ευρωπαϊκής Επιτροπής, το 2019 θεωρήθηκε το χειρότερο της πρόσφατης ιστορίας έτος, σχετικά με τις δασικές πυρκαγιές στον κόσμο και ειδικά, έως το Μάρτιο αυτού του χρόνου, πριν την έναρξη της περιόδου των πυρκαγιών στις περισσότερες χώρες η συνολική καμένη έκταση της Ευρωπαϊκής Ένωσης αντιστοιχούσε ήδη σε πάνω από το ετήσιο μέσο όρο των τελευταίων 12 ετών. Αυτό δείχνει τους κινδύνους που υπάρχουν και την ανάγκη αναβάθμισης, συνεργασίας, ανταλλαγής τεχνογνωσίας και διαρκούς εκπαίδευσης.

Έρχομαι στο σχέδιο νόμου και σε επιμέρους άρθρα. Είναι σαφές και αποτυπώνεται και στο κείμενο του Πρωτοκόλλου κάποια πράγματα πρακτικά. Θα ήθελα να σταθώ στο άρθρο 4, που αφορά τομείς συνεργασίας και εκπαίδευση. Για την ελληνική πλευρά αυτό θα γίνεται στη Σχολή Επιμόρφωσης και Μετεκπαίδευσης Αξιωματικών του Πυροσβεστικού Σώματος. Το πρώτο ερώτημα στον κύριο Υπουργό: Θα αφορά μόνο Αξιωματικούς αυτό ή γενικότερα το προσωπικό;

Θα ήθελα να σταθώ ιδιαίτερα στο κομμάτι που αφορά την εκπαίδευση στο Πυροσβεστικό Σώμα. Υπάρχει η Πυροσβεστική Ακαδημία. Εγώ, διέτρεξα το site της ακαδημίας και είδα για τις Σχολές που υπάρχουν. Η Σχολή Ανθυποπυραγών, η Σχολή Πυροσβεστών, η Σχολή Αρχιπυροσβεστών, η Σχολή Μετεκπαίδευσης Επιτελών Στελεχών, η Σχολή Επιμόρφωσης και Μετεκπαίδευσης, η οποία, αναφέρεται και στο σχέδιο νόμου. Όμως, κύριε Υπουργέ, υπάρχει ένα ερώτημα: Σε όλα αυτά στο επίσημο site αναφέρεται ότι επίκειται ο προσδιορισμός του κανονιστικού πλαισίου, σύμφωνα με το νόμο 4662 του 2020. Το νόμο αυτόν δεν τον είχαμε ψηφίσει και είχαμε από την αρχή επισημάνει κάποια πράγματα, αλλά δεν είναι του παρόντος. Η ίδια η κυβέρνηση με την Πράξη Νομοθετικού Περιεχομένου πέρυσι, λόγω της πανδημίας, που είναι ένα τεράστιο ζήτημα σαφώς, όπως καταλαβαίνουμε, έθεσε σε αδράνεια και λειτουργούμε με νόμους του 2003.

Δεν έχει προχωρήσει εδώ και ενάμιση χρόνο η έκδοση κανονιστικών πράξεων, οι οποίες απαιτούνται για να λειτουργήσει ο καινούργιος αυτός ο νόμος και στο κομμάτι της εκπαίδευσης, με αυτά που σας ανέφερα και που αναφέρονται και στο site της Πυροσβεστικής Ακαδημίας, επίκεινται κανονιστικό πλαίσιο και διατάξεις για τη λειτουργία των Σχολών.

Εκτός από αυτό το ερώτημα, έχω άλλα δύο ερωτήματα που θα ήθελα να διευκρινιστούν, σχετικά με το εν λόγω νομοσχέδιο και το εν λόγω Πρωτόκολλο. Το πρώτο είναι για το άρθρο 4, για τη μετεκπαίδευση Αξιωματικών, αν θα αφορά και όχι, μόνο Αξιωματικούς και πυροσβέστες.

Το άρθρο 6, που αναφέρει στο σημείο 4, ότι στο εκπαιδευόμενο προσωπικό δεν ανατίθενται έτερα καθήκοντα, πλην εκείνων που συνδέονται με την εκπαίδευση, στην οποία συμμετέχει. Θα ήθελα να μας πείτε κάτι παραπάνω, κύριε Υπουργέ, σχετικά. Δηλαδή, άλλα καθήκοντα δεν θα υπάρχουν; Τι σημαίνει αυτό το άρθρο 4; Γιατί, ξέρουμε ότι πυροσβεστική δεν είναι μόνο οι δασικές πυρκαγιές, είναι οι σεισμοί, είναι οι φυσικές καταστροφές, τεχνολογικές καταστροφές και λοιπά.

Επίσης, θα ήθελα άλλο ένα ερώτημα στο άρθρο 10, σχετικά με την υποχρέωση σε περίπτωση θανάτου εκπαιδευόμενου, λέει κάποιες διαδικασίες για την πρόσβαση στα δεδομένα, τα έξοδα μεταφοράς και λοιπά. Ένα κομμάτι που αφορά την αστική ευθύνη έχει αντιμετωπιστεί και πώς θα αντιμετωπίζεται σε μία τέτοια περίπτωση;

Αυτές είναι οι βασικές παρατηρήσεις στο σχέδιο νόμου. Θεωρούμε πάρα πολύ σημαντικό τον τομέα επιμόρφωσης και συνεργασίας με άλλες χώρες, πολύ περισσότερο με την Κύπρο, που υπάρχει και μία προϊστορία και είμαστε ένα έθνος. Επαναλαμβάνω τη θετική μας στάση απέναντι στην κύρωση του Πρωτοκόλλου.

Μία τελευταία ερώτηση, κύριε Υπουργέ. Εμείς, είμαστε θετικοί, βέβαια, αυτό το Πρωτόκολλο εξάλλου υπεγράφη το 2017, αλλά δεν είναι μόνον αυτό. Υπάρχει από την πλευρά της κυβέρνησης η συνήθεια να έρχονται Τροπολογίες και θα μου πείτε στις κυρώσεις δεν προβλέπεται, αλλά έχει συμβεί και αυτό. Θα θέλαμε από την πλευρά σας μία διευκρίνιση, αν πρόκειται να έρθει κάτι τέτοιο, γιατί, τότε, στην Ολομέλεια μπορεί να επανεξετάσουμε για την στάση μας. Υπάρχει η σχετική δέσμευση από εσάς; Ευχαριστώ, κύριε Πρόεδρε.

**ΑΝΝΑ – ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τον λόγο έχει ο κ. Καμίνης.

**ΓΕΩΡΓΙΟΣ ΚΑΜΙΝΗΣ (Ειδικός Αγορητής του Κινήματος Αλλαγής):** Ευχαριστώ, κυρία Πρόεδρε. Αναμφίβολα, τα τελευταία χρόνια, κυρίως λόγω της κλιματικής αλλαγής, έχει αναδειχθεί η αξία της πολιτικής προστασίας και της ανθεκτικότητας των πόλεων και της υπαίθρου από κάθε είδους φυσική και ανθρωπογενή καταστροφή. Το είδαμε με αφορμή και την τρέχουσα επιδημιολογική κρίση, με τις τεράστιες και ποικιλόμορφες συνέπειές της, από την υγεία μέχρι την οικονομία και τους θεσμούς μας. Εκεί, δηλαδή, όπου δοκιμάζεται η εμπιστοσύνη των πολιτών προς το κράτος, τις τοπικές αρχές, το πολιτικό προσωπικό, αλλά και προς τους ίδιους τους συμπολίτες τους.

Συνειδητοποιούμε πια ότι οι κίνδυνοι δεν είναι μόνο αυτοί που γνωρίζαμε τις προηγούμενες δεκαετίες, αλλά προσλαμβάνουν πια νέες διαστάσεις. Είδαμε, επίσης, πόσο αλληλένδετος είναι ο σημερινός κόσμος. Είδαμε τις αντιφάσεις του να εκδηλώνονται ταχύτατα και να ξεδιπλώνουν τις συνέπειές τους με εκθετική ένταση. Εξαιτίας της παγκοσμιοποίησης, τα εθνικά σύνορα είχαν κατά τις τελευταίες δεκαετίες στην πράξη υποχωρήσει. Κεφάλαια, εμπορεύματα και άνθρωποι μετακινούνταν ολοένα συχνότερα και ταχύτερα. Όταν, όμως, διαπιστώθηκε πόσο πολύ έχουν συμβάλει στη διάδοση της πανδημίας οι ανθρώπινες μετακινήσεις τα σύνορα ορθώθηκαν εκ νέου και μάλιστα, όχι μόνο τα εθνικά, αλλά και στο εσωτερικό των χωρών τα τοπικά διοικητικά όρια, ακόμη και μεταξύ των γειτονιών μέσα σε μια πόλη.

Άρκεσε η πανδημία για να επιβάλει την αυστηρή περιχαράκωση κρατών και τοπικών κοινοτήτων μέσα στα σύνορά τους, αλλά και των μεμονωμένων ανθρώπων στα σπίτια τους και μάλιστα, με όρους πολύ αυστηρότερους απ' ότι παλαιότερα. Διαπιστώσαμε, όμως, ταυτόχρονα και τη ραγδαία εξέλιξη των μέσων που διαθέτει η ανθρωπότητα για να διαχειριστεί προβλήματα μιας τέτοιας ενέργειας. Κοινή βάση αυτής της εξέλιξης είναι πάντοτε η διεθνής συνεργασία. Δεν θα μπορούσαμε, λοιπόν, να διαφωνήσουμε με την ανάγκη να αναπτύξουμε τη συνεργασία μας σε ζητήματα πολιτικής προστασίας και μάλιστα, με τα αδέρφια μας της Κυπριακής Δημοκρατίας.

Ειδικότερα για τη Σύμβαση, η αλήθεια είναι ότι πρόκειται για μία διαδικασία που κράτησε πολύ. Ξεκίνησε το 2003 με την υπογραφή της Συμφωνίας μεταξύ του τότε Υπουργείου Δημόσιας Τάξης της Ελληνικής Δημοκρατίας και του Υπουργείου Δικαιοσύνης και Δημόσιας Τάξης της Κύπρου, για να φτάσουμε το 2017 στην υπογραφή των σχετικών Πρωτοκόλλων και στη συζήτηση και ψήφιση τους σήμερα, στο Ελληνικό Κοινοβούλιο. Χρειάστηκαν, δυστυχώς, σχεδόν 18 χρόνια για να ολοκληρωθεί κάτι τόσο αυτονόητο. Είναι προφανές, λοιπόν, ότι συμμεριζόμαστε αυτή την ανάγκη και δεν μπορούμε παρά να στηρίξουμε τον νομοθέτη και το κάνουμε αυτό, παρότι στην ανάλυση συνεπειών της ρύθμισης και πιο συγκεκριμένα στη σελίδα 27, στην έκθεση του Γενικού Λογιστηρίου του Κράτους, δεν υπάρχει κάποια σαφής αναφορά στο κόστος της ρύθμισης, παρά μόνο μια παραπομπή στην έκθεση που είχε εκπονήσει το Γενικό Λογιστήριο του Κράτους το 2004. Έκθεση, που εκ των πραγμάτων, αφενός, δεν έχουμε στη διάθεσή μας, αφετέρου, μετά από 17 χρόνια το πιο προφανές είναι ότι θα χρειάζεται μια επικαιροποίηση. Το επισημαίνω, αυτό δοθείσης τώρα της ευκαιρίας, όχι τόσο για το αδιάγνωστο ύψος της δαπάνης, αλλά γιατί πολύ συχνά παρατηρούμε το τελευταίο διάστημα σε διάφορες νομοθετικές ρυθμίσεις που έρχονται στη Βουλή να υπάρχει ασάφεια στην σαφή καταγραφή των δαπανών του κρατικού προϋπολογισμού που προκαλεί κάθε ρύθμιση. Το τίμημα των οικονομικών - ας μου επιτρέψετε να πω - της χαρτοπετσέτας του 2008 - 2009 ήταν βαρύ και για τη χώρα και για τους πολίτες και για το πολιτικό προσωπικό, κάτι που θα πρέπει να το αναγνωρίσουμε επιτέλους και να μην το επαναλάβουμε.

Είναι προφανές ότι συμφωνούμε με τις τεχνικές κατά βάση ρυθμίσεις που περιλαμβάνει το εν λόγω Πρωτόκολλο, όπως θεωρούμε πολύ σημαντική την αλλαγή τεχνογνωσίας και εκπαίδευσης για τους Πυροσβέστες μας και εμείς, έχουμε να μάθουμε από τους Κύπριους Πυροσβέστες, όπως ελπίζουμε και αυτοί από εμάς. Πιστεύουμε στην έρευνα, πιστεύουμε στην εκπαίδευση, πιστεύουμε στη συνεργασία και με άλλες χώρες στην Ευρώπη και στον κόσμο ανάμεσα στο πυροσβεστικό προσωπικό. Πιστεύουμε σε μια κοινωνία που προάγει τη διεθνή συνεργασία και κατανοεί την αξία του διαμοιρασμού της γνώσης, ιδίως σε ζητήματα προστασίας της ανθρώπινης ζωής, όπως είναι η πολιτική προστασία.

Εκφράζουμε, όμως, ταυτόχρονα και κάποιους προβληματισμούς, κατά πόσο η ίδια η κυβέρνηση πιστεύει σε αυτά τα πράγματα και καταρχάς, στην εκπαίδευση του πυροσβεστικού προσωπικού, πτυχή της οποίας συζητάμε και σήμερα. Το αναφέρω αυτό, γιατί στην Αιτιολογική Έκθεση του ν. 4664/2020, για το νέο Εθνικό Μηχανισμό Διαχείρισης Κρίσεων, διαβάζαμε για το άρθρο 39 που αφορά την εκπαίδευση των Πυροσβεστών, τα εξής: Με την εν λόγω ρύθμιση η χώρα αποκτά ένα σύγχρονο, αναβαθμισμένο και αξιόπιστο φορέα εκπαίδευσης, με αυξημένες αρμοδιότητες σε όλο το φάσμα των εκπαιδευτικών θεμάτων που άπτονται της πολιτικής προστασίας, καθιστώντας τη θεωρητική και πρακτική πιστοποιημένη εκπαίδευση, μετεκπαίδευση και κατάρτιση στις νέες εξελίξεις στους τομείς της πολιτικής προστασίας και της διαχείρισης κρίσεων, ως προτεραιότητα, επιδίωξη και κουλτούρα κοινωνικής ευθύνης.

Θυμίζω ότι στο εν λόγω άρθρο προβλεπόταν ότι ιδρύεται Εθνική Σχολή Διαχείρισης Κρίσεων και Αντιμετώπισης Κινδύνων, ως νομικό πρόσωπο δημοσίου δικαίου με διοικητική και οικονομική αυτοτέλεια που διαρθρώνεται στην Πυροσβεστική Ακαδημία, στην Ακαδημία Πολιτικής Προστασίας και στο Κέντρο Ειδικών Εκπαιδεύσεων. Έναν και πλέον χρόνο μετά την ψήφιση των συγκεκριμένων ρυθμίσεων, θα ήθελα να ακούσω από τον κύριο Υφυπουργό τι από τα παραπάνω έχει δημιουργηθεί και σε ποιο επίπεδο βρίσκεται σήμερα. Θέλω να ελπίζω πως θα ακούσουμε κάτι παραπάνω από τη μετονομασία δομών που ήδη υφίστανται.

Θα ήθελα, επίσης, να ακούσω, μιας και μιλάμε για εκπαίδευση του προσωπικού της Πυροσβεστικής, το ποσό που δαπανήθηκε το 2020 για την εκπαίδευση των Πυροσβεστών μας και να θυμίσω ότι στον προϋπολογισμό του 2021 το μόνο που καταφέραμε να εντοπίσουμε ως προς την εκπαίδευση των Πυροσβεστών μας είναι το ποσό των 34.000 ευρώ για την Πυροσβεστική Ακαδημία.

Θέλω, επίσης, να ρωτήσω την ηγεσία του Υπουργείου Προστασίας του Πολίτη, τι γίνεται με όλες τις εξουσιοδοτικές πράξεις που προέβλεπε ο ν. 4662 και ειδικότερα, αυτές του άρθρου 39 που αφορά την εκπαίδευση του πυροσβεστικού προσωπικού; Η εικόνα που έχουμε είναι ότι κάποιες έχουν εκδοθεί, άλλες που ρυθμίζουν μια σειρά από σοβαρά ζητήματα, όμως, δεν βλέπουμε πουθενά να έχουν εκδοθεί, με βάση τα στοιχεία που έχουμε. Κατά συνέπεια, υπάρχει εδώ ένα ζήτημα τυπικό σε σχέση με τις ρυθμίσεις που συζητάμε σήμερα, αλλά και ουσίας, ως προς στην εκπαίδευση του πυροσβεστικού προσωπικού και την υλοποίηση του νόμου 4662.

Γιατί, αν ένα χρόνο μετά δεν έχουν ολοκληρωθεί οι διαδικασίες εφαρμογής και υλοποίησης του νόμου, όπως φώναζε από την πρώτη στιγμή το Κίνημα Αλλαγής και αν οι πόροι για την εκπαίδευση των στελεχών μας στην Πυροσβεστική κυμαίνονται σε αυτά τα χαμηλά επίπεδα του προϋπολογισμού, νομίζω πως κατανοούμε όλοι μας πως στο πεδίο της κυβερνητικής πολιτικής για την πολιτική προστασία αντιμετωπίσουμε θα πολύ σοβαρά προβλήματα.

Σας ευχαριστώ, κυρία Πρόεδρε και υπερψηφίζουμε το σχέδιο νόμου.

**ΑΝΝΑ – ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τον λόγο έχει ο κ. Παπαναστάσης.

**ΝΙΚΟΛΑΟΣ ΠΑΠΑΝΑΣΤΑΣΗΣ (Ειδικός Αγορητής του Κ.Κ.Ε.):** Εμείς, σαν Κομμουνιστικό Κόμμα, δεν έχουμε πρόβλημα στο να συνεργάζονται μεταξύ τους δύο Υπηρεσίες, όπως είναι το Πυροσβεστικό Σώμα Ελλάδας και η Πυροσβεστική Υπηρεσία της Κύπρου. Το πρόβλημα -και θα το αναφέρω εδώ, συνοπτικά- έγκειται στον χαρακτήρα που έχουν οι υπηρεσίες, το πλαίσιο λειτουργίας καθεμιάς από αυτές, αλλά και το κοινό Ευρωενωσιακό πλαίσιο που υπάγονται και οι δύο και που αποτελεί βασικό ρυθμιστικό παράγοντα της λειτουργίας τους.

Οι κάτοικοι των αστικών κέντρων αλλά και της υπαίθρου, απαιτούν και δικαιούνται, ολοκληρωμένη προστασία από φυσικούς και τεχνολογικούς κινδύνους. Και το ερώτημα που μπαίνει εδώ, είναι: Αυτή ακριβώς την προσμονή τους, την παρέχει σήμερα το Πυροσβεστικό Σώμα, με τη δομή, τη διάρθρωση, τον εξοπλισμό, τη στελέχωση και την εκπαίδευση που -διαθέτουν που- τους έχουν διαθέσει, τόσο η σημερινή όσο και οι προηγούμενες κυβερνήσεις;

Η απάντηση είναι ξεκάθαρα αρνητική.

Σήμερα, το Πυροσβεστικό Σώμα, είναι ένα Σώμα με δομή στρατιωτική. Οι πυροσβέστες μαζί με τη μάνικα πυρόσβεσης, ίσως αύριο, να κρατούν και όπλο, το νομοθετικό πλαίσιο το οποίο υπάρχει -το οποίο βέβαια- προς στιγμήν είναι απενεργοποιημένο, είναι ουδέτερο. Το νομοθετικό πλαίσιο το οποίο υπάρχει, τους δίνει αυτή τη δυνατότητα και αν αυτό συμβεί, θα είναι η πρώτη φορά μετά την επτάχρονη «δικτατορία, τη χούντα», που θα συμβεί αυτό. Αντί, λοιπόν, η επέμβασή τους να είναι πάντα σωτήρια και ανακουφιστική για την προστασία της ζωής και της περιουσίας του λαού αλλά και της προστασίας του περιβάλλοντος, δυστυχώς, αυτή η υπηρεσία, είναι ενταγμένη στις δυνάμεις καταστολής σε σημαντικό βαθμό, στις δυνάμεις που η πολιτική -όχι μόνο της σημερινής κυβέρνησης αλλά και των προηγούμενων- της αναθέτουν ρόλους και τρομοκράτησης των εργαζομένων, της νεολαίας και των ανέργων, δηλαδή, όλων αυτών που τους γονατίζει η υλοποιούμενη διαχρονικά αντιλαϊκή πολιτική από τις ελληνικές κυβερνήσεις, αυτών που με σηκωμένα τη γροθιά τους, διεκδικούν τα δίκια, καταργώντας στην πράξη τις ύπουλες απαγορεύσεις των κυβερνήσεων.

Μήπως, λοιπόν, στη διδακτέα ύλη αυτών των εκπαιδευτικών ανταλλαγών, θα συμπεριληφθούν οι απολύτως καταστροφικές συνέπειες της εμπορευματοποίησης των δομών της πυροπροστασίας και της πολιτικής προστασίας, σε επίπεδο έρευνας, εκπαίδευσης, χρηματοδότησης και οργάνωσης ή θα περιγραφούν τα δραματικά αποτελέσματα της σταδιακής μεταφοράς αρμοδιοτήτων πυροπροστασίας σε επιχειρηματικούς ομίλους, σε δήμους, περιφέρειες, εθελοντές και ΜΚΟ στη βάση της ανταποδοτικότητας; Μήπως θα τους επιδειχθούν άραγε τα δραματικά αποτελέσματα της συρρίκνωσης των κρατικών δομών πυροπροστασίας και της κρατικής υποχρηματοδότησης,

η εμπλοκή της πολιτικής προστασίας στις δουλειές του ΝΑΤΟ και των ευρωπαϊκών κατασταλτικών μηχανισμών με χρηματοδότηση μυστικών κονδυλίων; Είδαμε πρόσφατα το περιεχόμενο της ανατριχιαστικής «Λευκής Βίβλου» της προστασίας του πολίτη. Αυτά είναι τα στοιχεία που η κυβέρνηση εκφράζει την πρόθεσή της μέσω αυτής της συμφωνίας να μεταλαμπαδευτούν στην αντίστοιχη κυπριακή. Πάνω σ’ αυτά τα στοιχεία θα γίνει, λοιπόν, αλληλοενημέρωση και αλληλοεκπαίδευση και η γλώσσα που θα μιλούν θα είναι κοινή, θα είναι η γλώσσα που εκπορεύεται από τις Βρυξέλλες, θα είναι η Ευρωενωσιακή γλώσσα.

Βέβαια, πέρα από τη λαϊκή αντίδραση υπάρχει και μια επιπλέον σοβαρή τροχοπέδη στα σχέδια της. Εκτός από τις ξεκάθαρες θέσεις και την κριτική του Κομμουνιστικού Κόμματος Ελλάδος, αλλά και των αγωνιστικών δυνάμεων που υπάρχουν μέσα στο χώρο του Πυροσβεστικού Σώματος υπάρχουν πολύτιμες παρακαταθήκες που αφήνει η ανυπολόγιστη αυτοθυσία των πυροσβεστών. Αυτών, που ενώ στην κυριολεξία ματώνουν, με αλλεπάλληλους θανάτους, τραυματισμούς, απώλεια εργασιακών δικαιωμάτων τους στέλνετε να παλεύουν με τις φλόγες σχεδόν με γυμνά χέρια νηστικοί και διψασμένοι. Είναι αυτοί που δεν το βάζουν κάτω και εμείς τους τιμάμε.

Το Κομμουνιστικό Κόμμα Ελλάδας όσον αφορά την προς κύρωση συμφωνία αναλύοντας με πολιτικούς όρους κάτι που κανείς από τους ομιλητές μέχρι τώρα δεν έκανε και δεν το έκανε σκόπιμα. Κατά την άποψή μας, αυτό είναι η φαινομενικά ανώδυνη ανταλλαγή στοιχείων που παραπλανητικά επιχειρείται μέσω των δήθεν επιμορφωτικών διαδικασιών και σ’ αυτό είμαστε αντίθετοι και δεν συμφωνούμε. Η ολοκληρωμένη προστασία και η διαχείριση των δασών στη βάση των λαϊκών αναγκών και η αποτελεσματική θωράκιση της πυρασφάλειας των αστικών κέντρων από φυσικούς και τεχνολογικούς κινδύνους, είτε σας αρέσει είτε όχι, προϋποθέτει διαφορετικό τρόπο ανάπτυξης. Προϋποθέτει το δρόμο της εργατικής εξουσίας που με την κοινωνική ιδιοκτησία του συνόλου των συγκεντρωμένων μέσων παραγωγής της βιομηχανίας, του τουρισμού, των δασών γενικότερα της γης και των φυσικών πόρων, και με επιστημονικό κεντρικό σχεδιασμό είναι οι μόνες πραγματικά προϋποθέσεις που μπορούν να διασφαλίσουν την ισόρροπη επίδραση του εργαζόμενου ανθρώπου στη φύση και την ανάπτυξη της παραγωγής με τεκμήριο τη λαϊκή ευημερία.

Σας ευχαριστώ.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Κύριε συνάδελφε, θα μας πείτε τι ψηφίζετε;

**ΝΙΚΟΛΑΟΣ ΠΑΠΑΝΤΩΝΗΣ (Ειδικός Αγορητής του Κ.Κ.Ε.):** Ήδη πήρα θέση και την εξέφρασα αυτή τη θέση, είναι ότι είμαστε αρνητικοί απέναντι στην Κύρωση αυτής της Συμφωνίας.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Επομένως, ψηφίζετε «κατά».

Σας ευχαριστούμε, κύριε συνάδελφε.

Τον λόγο έχει ο κ. Χήτας.

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης):** Ευχαριστώ, κυρία Πρόεδρε.

Κύριε Χαρδαλιά, να και μια φορά που σας βλέπουμε για καλό. Κάθε φορά, εσείς προσπαθείτε για το καλό, αλλά η παρουσία σας, γενικά, δεν φέρει καλές ειδήσεις οπότε είναι αυτονόητο ότι είμαστε θετικοί σε κάθε είδους συνεργασία με την αδελφή χώρα Κύπρο, δεν θα μπορούσαμε να πούμε κάτι διαφορετικό.

Συμφωνίες και συνεργασίες μεταξύ Ελλάδας και Κύπρου προάγουν και συσφίγγουν σχέσεις των δύο χωρών και ενδυναμώνουν ακόμη περισσότερο τη δυναμική μεταξύ τους και την σχέση τους. Την έχουμε ανάγκη και οι δύο χώρες στην ισχυροποίηση των δεσμών μας και είναι πολύ σοβαρό, κύριε Υπουργέ, ιδιαίτερα σε μια περίοδο που οι συνθήκες το επιβάλλουν. Αλλεπάλληλες προκλήσεις, διαρκής επιθετική συμπεριφορά της Τουρκίας επηρεάζουν τόσο την Ελλάδα όσο και την Κύπρο.

Αυτή, όμως, η αναγκαία συνεργασία μέχρι στιγμής μένει σε «ρηχά νερά»- θα έρθω και στα της σημερινής Συμφωνίας- αλλά μέχρι στιγμής έχουμε κάνει συμφωνίες για την κρουαζιέρα, τον αθλητισμό, τη διοικητική συνεργασία και είναι καλοδεχούμενες και δεν το συζητάμε και θα τις υπερψηφίσουμε, αυτά όμως είναι τα εύκολα. Με τα δύσκολα, τι γίνεται μεταξύ Ελλάδος και Κύπρου. Τι κάνει η ελληνική κυβέρνηση στα δύσκολα. Πώς συνεργαζόμαστε με την Κύπρο για να αντιμετωπίσουμε τις προκλήσεις και τις απαιτήσεις των Τούρκων στο Ανατολικό Αιγαίο. Με ποιες κοινές δράσεις απαντάμε στην επεκτατική πολιτική της και της Τουρκίας, στην προπαγάνδα της Τουρκίας, στις απειλές των Τούρκων. Πώς ακριβώς συνεργαστήκαμε εμείς οι δύο χώρες για να αποτρέψουμε, κύριε Χαρδαλιά, για παράδειγμα, τα γεωτρύπανα, τα πολεμικά σκάφη με την ημισέληνο από το να σουλατσάρουν στο Αιγαίο όποτε θέλουν. Τι κάναμε για το λαθρομεταναστευτικό. Και οι δύο χώρες βιώνουμε τις συνέπειες. Οι κύπριοι αδελφοί μας, όμως, εδώ μας «βάλαν τα γυαλιά» και έχουν καταφέρει να στείλουν πίσω στις χώρες πολλούς παράνομους μετανάστες κάτι το οποίο εμείς δεν κάνουμε.

Αυτό που λέμε είναι ότι απαιτούνται συντεταγμένες ενέργειες για να αντιμετωπιστεί η Τουρκία που λειτουργεί μεθοδευμένα, λειτουργεί στρατηγικά για να πάρει αυτό που θέλει. Με κοινή συνέργεια Ελλάδος- Κύπρου η δημιουργία τετελεσμένων για τους Τούρκους θα είναι πάρα πολύ δύσκολη υπόθεση. Τα κοιτάσματα του αιγαίου θα ήταν απλησίαστα για τον Ερντογάν. Συνεπώς, έπρεπε εδώ και καιρό να έχουμε εφαρμόσει το ενιαίο αμυντικό δόγμα Ελλάδας-Κύπρου για να ενισχυθεί η αποτρεπτική ισχύς και των δύο χωρών.

Έπρεπε, εδώ και χρόνια, να είχαμε εκμεταλλευτεί τις ευκαιρίες και να οριοθετήσουμε την ΑΟΖ μεταξύ των δύο αδελφών χωρών για να ενισχυθεί η γεωπολιτική μας θέση. Και, βέβαια, αν το είχαμε κάνει θα είχαμε αποφύγει τα Τουρκολιβικά Σύμφωνα –παρένθεση, ο πρωθυπουργός πήγε στη Λιβύη σήμερα να σώσει ότι σώζεται, αλλά δεν μπορεί να σώσει τίποτα- και θέλω στο σημείο αυτό, κύριε Χαρδαλιά, να αναφερθώ σε όσα αποκάλυψε ο πρώην Υπουργός Ενέργειας της Κύπρου, ο κ. Ρολάνδης, για τα Πρακτικά. Αποκάλυψε το 2003- συμπίπτουν οι ημερομηνίες με τη συμφωνία αυτή από τότε εντοπίζεται- η Αθήνα το 2003 ζήτησε από τη Λευκωσία να αλλάξει μία συμφωνία με την Αίγυπτο, η οποία αν ολοκληρωνόταν όπως προβλεπόταν αρχικά το Κάιρο θα είχε αποδεχτεί πως το Καστελόριζο έχει ΑΟΖ. Παραδέχθηκε, δηλαδή, δημόσια τι; Ότι η Κύπρος είχε προετοιμάσει το έδαφος για να πραγματοποιήσει η Ελλάδα μια κίνηση ματ έναντι της Τουρκίας σε σχέση με την ΑΟΖ αλλά η τότε ηγεσία του Υπουργείου Εξωτερικών, με επικεφαλής τον Γιώργο Παπανδρέου, δεν στάθηκε αντάξια των περιστάσεων. Τα λέει ο κ. Ρολάνδης αυτά, είναι στα πρακτικά, μπορείτε να τα ανασύρετε και να τα δείτε.

Το θέμα είναι, όμως, ότι την ίδια παθητική στάση ακολουθεί και η σημερινή κυβέρνηση. Η κυβέρνηση παραμένει θεατής να παρακολουθεί το Ρους Ρέιζ να «κόβει βόλτες» σε ελληνική υφαλοκρηπίδα, να μένει θεατής όταν το Γιαγκούζ το πήρε ο άνεμος και φυσικά έμεινε θεατής σε όλες τις παράνομες γεωτρήσεις που η Τουρκία πραγματοποιεί εντός κυπριακής ΑΟΖ –μιας και μιλάμε για Κύπρο σήμερα- και μιλάμε για τα ουσιαστικά και τα μεγάλα. Για να μην αναφερθώ στις χλιαρές ανεμικές αντιδράσεις στο σόου Ερντογάν στα Βαρώσια.

Την ίδια στιγμή, η Κύπρος, επέδειξε όμως αποφασιστικότητα και ισχυρή βούληση. Η Κύπρος έκανε κάτι, η μικρή Κύπρος μας, που η κυβέρνηση της Ν.Δ. δεν τολμά ούτε να ξεστομίσει. Τι; Άσκησε βέτο! Η Κύπρος άσκησε βέτο για την επιβολή κυρώσεων στη Λευκορωσία, κάτι που δεν τολμάτε να κάνετε εσείς και να υπερασπιστείτε έτσι τα εθνικά μας συμφέροντα. Και σε αυτό το σημείο η Κύπρος μας «έβαλε τα γυαλιά». Και θα ήταν ένας τρόπος και αυτός να στείλετε το μήνυμα ότι η Ελλάδα είναι κυρίαρχη χώρα που δεν φοβάται κανέναν και απαντά, αν χρειαστεί, όταν παραβιάζεται η εθνική της κυριαρχία.

Στο σημείο αυτό, δεν μπορώ να μην επισημάνω την ανύπαρκτη ουσιαστικά αλληλεγγύη τόσο της Ε.Ε. όσο και των υπολοίπων κρατών μελών που «κάνουν τα στραβά μάτια» στο θέμα κυρώσεις και Τουρκία. Έννοιες και αρχές όπως: αμοιβαιότητα και δίκαιη κατανομή βαρών μένουν μόνο στα χαρτιά. Και όσο για το περιβόητο Σύμφωνο Μετανάστευσης θα δούμε πόσο και αν είναι αποτελεσματικό.

Και, επειδή η Συμφωνία έχει ως αντικείμενο τη συνεργασία των Πυροσβεστικών Σωμάτων των δύο χωρών, επισημαίνω τη σημαντικότητα, φυσικά, και τα οφέλη που μπορεί να έχει τη συνεργασία στον τομέα της πρόληψης αλλά και της καταστολής των πυρκαγιών. Η προστασία άλλωστε της ανθρώπινης ζωής είναι υψίστης σημασίας και οι συνέργειες προς αυτή την κατεύθυνση μόνο θετικά αποτελέσματα μπορούν να έχουν.

Στο σημείο αυτό, θα ήθελα να εξάρω το έργο των πυροσβεστών μας, που σε δύσκολες ιδιαίτερα δύσκολες συνθήκες ρισκάρουν τη ζωή τους για να προστατεύσουν ζωές, περιουσίες αλλά και το περιβάλλον. Σημαντικά συμβάλλουν και οι εθελοντές πυροσβέστες οι οποίοι, απ’ ότι ακούω έχουν έντονη παρουσία και στην Κύπρο και ειδικά στη χώρα μας, οι μνήμες είναι πολύ νωπές από την τραγωδία στο Μάτι. Πρέπει να διασφαλίσουμε ότι τέτοιες τραγωδίες δεν θα ξανασυμβούν. Δεν πρέπει να θρηνήσουμε εκ νέου θύματα από πυρκαγιές, από φυσικές καταστροφές που θα μπορούσαν να έχουν προληφθεί. Έχει πολλά να κάνει στο κομμάτι αυτό η πολιτεία και στο πλαίσιο αυτό χρειάζεται να ενισχυθεί και να εκσυγχρονιστεί ο στόλος των εναέριων και των επίγειων πυροσβεστικών μέσων ,έτσι ώστε, να είναι ικανά και αποτελεσματικά να περιορίζουν γρήγορα τις πυρκαγιές. Οι δωρεές ιδιωτών , κύριε Χαρδαλία, που κατά καιρούς γίνονται είναι ευπρόσδεκτες. Φυσικά και είναι ευπρόσδεκτες αλλά δεν μπορούν να υποκαταστήσουν το έργο και τις υποχρεώσεις που έχει μια πολιτεία. Η πολιτεία έχει υποχρέωση να στελεχώσει και να εκσυγχρονίσει το στόλο και όλα.

Καταλήγοντας, επισημαίνω ότι πρέπει να δούμε πιο πρακτικά τη συνεργασία των δύο χωρών και σε διεθνές, και σε διπλωματικό, και σε επιχειρηματικό και εθνικό επίπεδο. Η Κύπρος είναι αδελφή μας, είναι φίλη, είναι σύμμαχος χώρα και περιμένει και δικαίως πολλά από την Ελλάδα, κύριε Χαρδαλία. Ως πότε πια η Μεγαλόνησός μας θα είναι κομμένη στα δύο;

Κυρία Πρόεδρε, είμαστε, φυσικά, θετικοί.

Στο σημείο αυτό, γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Δούνια Παναγιώτα (Νόνη), Καππάτος Παναγής, Καραγκούνης Κωνσταντίνος, Καρασμάνης Γεώργιος, Κόνσολας Εμμανουήλ (Μάνος) Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Κυρανάκης Κωνσταντίνος, Λαμπρόπουλος Ιωάννης, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη – Ελένη, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος – Χαράλαμπος, Κάτσης Μάριος, Καφαντάρη Χαρούλα (Χαρά), Λάππας Σπυρίδωνας, Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Χατζηγιαννάκης Μιλτιάδης, Ψυχογιός Γεώργιος, Καμίνης Γεώργιος, Καστανίδης Χαράλαμπος, Λιακούλη Ευαγγελία, Παπαναστάσης Νικόλαος, Κανέλλη Γαρυφαλλιά (Λιάνα), Κομνηνάκα Μαρία, Μυλωνάκης Αντώνιος, Χήτας Κωνσταντίνος, Αδαμοπούλου Αγγελική και Μπακαδήμα Φωτεινή.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τον λόγο έχει η κυρία Αδαμοπούλου.

**ΑΓΓΕΛΙΚΗ ΑΔΑΜΟΠΟΥΛΟΥ (Ειδική Αγορήτρια του ΜέΡΑ25):** Σας ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, κατ’ αρχάς, σε σχέση με την Κύρωση του πρωτοκόλλου συνεργασίας μεταξύ του Πυροσβεστικού Σώματος Ελλάδας και της Πυροσβεστικής Υπηρεσίας της Κύπρου, θεωρούμε ότι σίγουρα έχει ιστορικά αλλά και στατιστικά ανεκδοτολογικό ενδιαφέρον να ψηφίζεται το 2021 επί της Ν.Δ. ένας νόμος ο οποίος γράφτηκε το 2017 επί ΣΥΡΙΖΑ, προς εφαρμογή συμφωνίας που συνήψε η Πυροσβεστική το 2003 επί ΠΑΣΟΚ. Ευπρόσδεκτο το ευπρόσδεκτο το νομοσχέδιο αλλά τα 18 χρόνια ολιγωρίας νομίζουμε ότι προσφέρονται για πικρό χαμόγελο και είναι μια άλλη απόδειξη του απαράδεκτου τρόπου που λειτουργεί διαχρονικά το κράτος, δεν αναφέρομαι αυτήν τη στιγμή στη Ν.Δ..

Στο βαθμό που εκπληρώνεται μια διεθνής υποχρέωση, εξαφανίζεται μια εκκρεμότητα και ενδυναμώνονται περαιτέρω οι δεσμοί με την Κύπρο και για τα στελέχη του Πυροσβεστικού Σώματος προκύπτουν ωφέλειες. Δεν υπάρχει, δηλαδή, κάτι προφανώς προβληματικό στο νομοσχέδιο, αυτό όμως που πρέπει να γίνει κατανοητό είναι ότι το συγκεκριμένο πρωτόκολλο συνεργασίας που σύντομα θα κυρωθεί από το Κοινοβούλιο θα παραμείνει ένα κενό γράμμα αν δεν υπάρξει η κατάλληλη διοχέτευση και κατανομή πόρων και να ανοίξει το «πράσινο φως» στο Πυροσβεστικό Σώμα για να εκπονήσει συγκεκριμένα προγράμματα και δράσεις συνεργασίας.

Ελπίζουμε, λοιπόν, σ΄ αυτό το πεδίο, να δούμε κάτι καλό και μάλιστα σύντομα, γιατί το Υπουργείο Προστασίας του Πολίτη -αναφέρομαι στον κ. Χρυσοχοΐδη όχι σε εσάς κύριε Υπουργέ- εδώ και πολύ καιρό μας έχει φλομώσει στα παρατράγουδα και θα κάνω μια πολύ μικρή παρένθεση. Να θυμίσω, ότι την Πρωταπριλιά έκλεισαν έξι μήνες από τότε που οι Ελληνικές Αρχές είδαν για τελευταία φορά τον υπαρχηγό της εγκληματικής οργάνωσης «Χρυσή Αυγή», Χρήστο Παππά, ο οποίος σε δύο εβδομάδες θα κλείσει επισήμως μισό χρόνο φυγόποινος καταζητούμενος. Απ’ όσο θυμάμαι, μάλιστα, δεν τον έχετε επικηρύξει ακόμη- όπως επικηρύξατε άλλους και άλλους- μήπως, λοιπόν, θα πρέπει να δείτε αυτή την πιθανότητα για να μη σας κατηγορούν κάποιοι ότι κάνετε αβάντα σε ακροδεξιούς που έχουν καταδικαστεί για κακουργήματα.

Ας αναφερθούμε, όμως, τώρα συγκεκριμένα στα ζητήματα της Πυροσβεστικής για να μην παρεκκλίνω. Πολύ πρόσφατα η κυβέρνηση αναδιοργάνωσε το Πυροσβεστικό Σώμα με το νόμο 4662/20. Θα ήθελα να σας μεταφέρω επί λέξει τις απόψεις που μόλις πέντε μέρες πριν δημοσιοποίησε σε ιστότοπο μεγάλης επισκεψιμότητας ο Αντιστράτηγος, κύριος Ανδριανός Κουρμπάτσης, Υπαρχηγός Πυροσβεστικού Σώματος ε.α. Ειδικός Ερευνητής και Δικαστικός Πραγματογνώμονας Διερεύνησης Εγκλημάτων Εμπρησμού. Μας λέει, λοιπόν, εν συντομία, ότι «η αναδιοργάνωση δυστυχώς έφερε μεγάλη αύξηση θανάτων, πυρκαγιών και καμένων εκτάσεων». Μιλάει για εικόνα αποδιοργάνωσης και διάλυσης του Σώματος. Ειδικότερα με το νόμο 4662/20, εκτός από τη σύσταση του Εθνικού Μηχανισμού Διαχείρισης Κρίσεων και Αντιμετώπισης Κινδύνων και την αναδιάρθρωση της Γενικής Γραμματείας Πολιτικής Προστασίας, επιχειρήθηκε και η αναδιοργάνωση του Πυροσβεστικού Σώματος. Ένα και πλέον έτος από δημοσιεύσεως στην Εφημερίδα της Κυβερνήσεως, όπως λέει ο Αντιστράτηγος, «ο ως άνω ως άνω Εθνικός Μηχανισμός Διαχείρισης Κρίσεων δεν λειτουργεί βρίσκεται σε αδράνεια και εκτιμώ ότι δεν θα λειτουργήσει εντός του ’21, γιατί δεν έχουν εκδοθεί μέχρι σήμερα οι αναγκαίες για την υλοποίησή του κανονιστικές πράξεις». Οι εποχές του παρελθόντος όπου το ένδοξο Πυροσβεστικό Σώμα με την τεράστια προσφορά του προς το κοινωνικό σύνολο ήταν στην πρώτη θέση στην προτίμηση των πολιτών, μεταξύ διαφόρων θεσμών σε διάφορες προς τούτο δημοσκοπήσεις όπως το 2004 και το 2008, έχουν γραφτεί με χρυσά γράμματα στην ιστορία του.

Από την εθνική τραγωδία στο Μάτι το 2018 και εφεξής, έχει αρχίσει με βάση στατιστικά στοιχεία όπως λέει ένας κατήφορος για το Πυροσβεστικό Σώμα που όχι μόνο δεν επιχειρείται να ανακοπεί αλλά κάθε χρόνο πηγαίνει και χειρότερα. Η δυσμενής αυτή εικόνα του στην κοινωνία αποτυπώνεται τελευταία φορά στην τελευταία δημοσκόπηση τον Οκτώβρη του ‘20 από την εταιρεία ΚΑΠΠΑ Research. Πιο συγκεκριμένα, σ’ αυτήν τη δημοσκόπηση, όχι μόνο δεν εμφανίζεται το Πυροσβεστικό Σώμα ως ένας αυτόνομος θεσμός όπως τα προηγούμενα χρόνια, αλλά έχει συμπεριληφθεί με τις λοιπές δημόσιες υπηρεσίες και οργανισμούς και έχει κατηφορίσει από την κορυφή στην 14η θέση των θεσμών. Τα στοιχεία και οι αριθμοί που ακολουθούν μιλάνε από μόνα τους και αποκαλύπτουν τη θλιβερή εικόνα αποδιοργάνωσης στην οποία έχει περιέλθει σήμερα το Πυροσβεστικό Σώμα.

Αδιάψευστα στοιχεία που τεκμηριώνουν όσα προαναφέρθηκαν είναι κυρίως τα εξής. Το 2020 είναι η πρωταθλήτρια χρονιά με το μεγαλύτερο θλιβερό αρνητικό ρεκόρ 68 θανάτων από αστικές πυρκαγιές σε κατοικίες από το 2010. Ένας θάνατος κάθε πέντε μέρες. Επίσης, κατά το 2021 συνεχίζονται με αυξητική τάση οι θάνατοι από πυρκαγιές σε κατοικίες αφού από την 1/1-22/3 σημειώθηκαν στην επικράτεια συνολικά 29 θάνατοι. Ένας θάνατος κάθε τρεις μέρες. Δηλαδή η αναδιοργάνωση του Πυροσβεστικού Σώματος έφερε στη χώρα για τα έτη 2020 και 21 μέχρι 22 Μαρτίου συνολικά 97 θανάτους. Ένα νέο, δηλαδή, Μάτι.

Το 2020 ο αριθμός των αστικών πυρκαγιών 20. 110 αύξηση σε σχέση με το 2019 κατά 9,1% που εκδηλώθηκαν 18.284 πυρκαγιές. Το 2020 αυξήθηκε επίσης σε σχέση με το ‘19 τόσο ο αριθμός των αγροτοδασικών πυρκαγιών 11.000 798 πυρκαγιές αύξηση σε ποσοστό 24,2% όσο και οι καμένες αγροτοδασικές εκτάσεις 203. 274 στρέμματα, δηλαδή, ποσοστό αύξησης 25%, όταν το 2020 μειώθηκε από το Πυροσβεστικό Σώμα ο μεγαλύτερος αριθμός αεροπυρόσβεσης από το 2007. Το 2020 η Διεύθυνση Αντιμετώπισης Εγκλημάτων Εμπρησμού απαξιώνεται, αρχής γενομένης από την υποστελέχωση της, γιατί μισός αριθμός μετακινείται για ιχνηλάτηση κρουσμάτων με αποτέλεσμα να μην εξιχνιάσει στην επικράτεια καμία σοβαρή υπόθεση εμπρησμού.

Μία άνω τελεία εδώ, κύριε Υπουργέ, γιατί θα ήθελα πραγματικά να μας εξηγήσετε ποιο είναι αυτό το πρόγραμμα ιχνηλάτησες κρουσμάτων από το Πυροσβεστικό Σώμα, να μας να μας ενημερώσετε, δηλαδή, ακριβώς, τι περιλαμβάνει αυτό το πρόγραμμα και γιατί θα πρέπει το Πυροσβεστικό Σώμα αυτή τη στιγμή να μετακινείται από τα σοβαρά καθήκοντά του. Εμένα το μυαλό μου πάει ότι τι; Κάνει διαγνώσεις; Κάνει τεστ; Λοιπόν, εγώ διάβασα ότι είναι ενημέρωση πολιτών, κάτι σαν εκπαίδευση ενημέρωση, χαρτογράφηση το έχω λίγο μπερδεμένο στο μυαλό μου αν γίνεται να μας ενημερώσετε, γιατί υπάρχουν σοβαρά προβλήματα υποστελέχωσης στο Πυροσβεστικό Σώμα. Θα ήθελα να μας απαντήσετε μετά.

Όσον αφορά την ιχνηλάτηση, έχουμε προτείνει σύσσωμη η αντιπολίτευση να υπάρξει μαζική συνταγογράφηση μοριακών τεστ. Από κει και πέρα, υπάρχει και το ζήτημα της υποστελέχωσης.

Συνεχίζω. Το 2020, συνίσταται, με τον νόμο 4662/20, ο Εθνικός Μηχανισμός Διαχείρισης Κρίσεων και αντιμετώπισης κινδύνων και ακόμη μέχρι σήμερα Μάρτης στο ‘21 έχει παραμείνει στα χαρτιά, αφού δεν κατέστη δυνατό να εκδοθούν οι αναγκαίες κανονιστικές πράξεις για να λειτουργήσει. Η επιδιωκόμενη με το νόμο 4662/20 αναδιοργάνωση του Πυροσβεστικού Σώματος, δεν έχει πραγματοποιηθεί παρόλο που όπως επισημαίνεται και στην Αιτιολογική Έκθεση του προαναφερόμενου νόμου, η προστασία των πολιτών, των έννομων αγαθών της ζωής, της υγείας, της περιουσίας, προστασίας του φυσικού περιβάλλοντος και της πολιτιστικής κληρονομιάς έναντι παντός κινδύνου και ενδεχόμενης απειλής, αποτελεί κεντρική και αδιαπραγμάτευτη προτεραιότητα και στρατηγική επιλογή του κράτους. Και τούτο, διότι η ανάπτυξη και ευημερία των πολιτών προϋποθέτει την προηγούμενη αποτελεσματική πλήρη και καθολική προστασία τους.

Ο στόχος αυτός, όπως προκύπτει από τα ανωτέρω στοιχεία, δυστυχώς και δεν επετεύχθη, λέει ότι Αντιστράτηγος, αφού αυτά εμφανίζουν μια πρωτοφανή στην ιστορία του Πυροσβεστικού Σώματος αποκαρδιωτική εικόνα αντίστοιχη δε αυτής δεν υπήρξε ποτέ στο παρελθόν. Και για την κατάσταση αυτή ασφαλώς και υπάρχουν ευθύνες και θα πρέπει, αν ο κύριος πρωθυπουργός είναι ενημερωμένος και ενδιαφέρεται να βάλει τα πράγματα στη θέση τους, να αναζητηθούν και να αποδοθούν στους υπαίτιους πριν η κατάσταση χειροτέρεψε και είναι μη αναστρέψιμη, και βέβαια, έχει σοβαρότερες επιπτώσεις στο κοινωνικό σύνολο.

Αυτή, λοιπόν, είναι η άποψη ενός ειδήμονα, τεκμηριωμένη ή μη θα μας απαντήσετε, κύριε Υπουργέ, και ήθελα να σας τη μεταφέρω αυτούσια.

Να πούμε, όμως, και ένα άλλο πολύ ανησυχητικό ζήτημα σύμφωνα με τα στοιχεία της ίδιας της Πυροσβεστικής το 2020 είχαμε ένα νεκρό ανά τρεις μέρες από πυρκαγιές σε σπίτια εν μέσω καραντίνας. Τι μας λένε οι ειδικοί. Ότι, εκτός από τον εγκλεισμό, η δραματική αύξηση στο πενταπλάσιο τέτοιων θανάτων οφείλεται στον περιορισμό του διαθέσιμου προσωπικού για κατασβέσεις από την Πυροσβεστική στο πλαίσιο προστασίας από τον covid. Σε δύο μήνες και για ένα εξάμηνο περίπου που θα μπούμε στη ζώνη του υψηλού κινδύνου για τις δασικές πυρκαγιές, το ερώτημα είναι τι θα γίνει. Και, μάλιστα, τώρα που έχει γίνει και η ανάρτηση των δασικών χαρτών είδαμε στην Άνδρο τι έγινε, ας ελπίσουμε ότι η Άνδρος δε θα είναι η αρχή για αλυσιδωτές πυρκαγιές.

Ευκαιρία, λοιπόν, είναι σήμερα να μας ενημερώσετε αν υπάρχει κάποιος σχεδιασμός και μία πολύ σύντομη αναφορά στην απάντηση που μου δώσατε σε σχέση με τους εθελοντές. Προσωπικά -δεν ήταν δική σας βέβαια η απάντηση, ήταν του κυρίου Κολοκουρή από ότι βλέπω- νομίζω, ότι ακριβώς λόγω της υποστελέχωσης θα πρέπει να ληφθούν τα υγειονομικά μέτρα, ώστε αυτοί οι άνθρωποι να πάψουν να είναι σ’ αυτό το ιδιότυπο καθεστώς αποκλεισμού να ενεργοποιηθούν για να συνδράμουν την Πυροσβεστική. Δεν νομίζω ότι υγειονομικοί λόγοι αυτή τη στιγμή επιτάσσουν να αποκλείονται, εν πάση περιπτώσει, από την συνεισφορά τους στην πυρόσβεση.

Ευχαριστώ πολύ.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Και εμείς ευχαριστούμε κυρία συνάδελφε.

Δεν υπάρχουν συνάδελφοι οι οποίοι θέλουν να τοποθετηθούν, ούτε κάποιοι από τους παρισταμένους με φυσική παρουσία, ούτε κάποιοι που παρακολουθούν από το διαδίκτυο.

Επομένως, τελειώσαμε τις τοποθετήσεις.

Θα μου επιτρέψετε να πω ότι το νομοσχέδιο κινείται σε συγκεκριμένο πλαίσιο, δεδομένου ότι πρόκειται για κύρωση πρωτοκόλλου συνεργασίας και δεν μπορούμε να επεκταθούμε ιδιαίτερα.

Θα ήθελα και εγώ να εκφράσω τις ευχαριστίες μου και να συγχαρώ τις γυναίκες και τους άνδρες του πυροσβεστικού σώματος για την προσφορά τους στην ελληνική κοινωνία, μια προσφορά που πολλές φορές φτάνει και στα όρια της αυταπάρνησης καθώς κινδυνεύει και η ίδια τους η ζωή, είναι ένας τομέας ευθύνη σας και ξέρω, ότι έχετε μια ιδιαίτερη σχέση με τα στελέχη σας, κύριε Υπουργέ.

Κύριε Υπουργέ, έχετε τον λόγο.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Προστασίας του Πολίτη):** Κυρία Πρόεδρε, κυρίες και κύριοι βουλευτές, το παρόν νομοσχέδιο,, το οποίο κυρώνει το πρωτόκολλο συνεργασίας μεταξύ του πυροσβεστικού σώματος Ελλάδας και της πυροσβεστικής υπηρεσίας Κύπρου ολοκληρώνει και επισφραγίζει μια ατέρμονη διαδικασία, η οποία ξεκίνησε πριν από πολλά χρόνια, όπως ήδη έχετε αναφέρει το 2003 με την υπογραφή της συμφωνίας από τον τότε Υπουργό Δημόσιας Τάξης τον κύριο Χρυσοχοΐδη, ο οποίος τυγχάνει και τωρινός Υπουργός Προστασίας του Πολίτη και του ομολόγου του Υπουργού Δικαιοσύνης και Δημόσιας Τάξης Κυπριακής Δημοκρατίας τότε, του κυρίου Δώρου Θεοδώρου.

Όπως, πολύ εύστοχα, ανέλυσαν όλοι οι εισηγητές το πρωτόκολλο συνεργασίας αφορά στην επωφελή και για τις δύο πλευρές ανταλλαγή πληροφοριών, εμπειρίας, τεχνογνωσίας μέσω επιμορφωτικών και εν γένει εκπαιδευτικών διαδικασιών για το προσωπικό ειδικό και μη που υπηρετεί τις πυροσβεστικές υπηρεσίες των δύο χωρών. Δεδομένης της αυξητικής τάσης του πλήθους, της έντασης, αλλά και της έκτασης των φυσικών, τεχνολογικών καταστροφών και λοιπών απειλών, οι οποίες δεν γνωρίζουν σύνορα.

Η καθιέρωση αυτής της δυνατότητας συνεκπαίδευσης έρχεται να συμβάλει στο μέτρο που της αναλογεί προς την κατεύθυνση της βελτιστοποίησης, της κατάρτισης και επιμόρφωσης του πυροσβεστικού προσωπικού ως αναγκαίας παραμέτρου ενός ευέλικτου και αποτελεσματικού εθνικού μηχανισμού διαχείρισης κρίσεων και αντιμετώπιση κινδύνων που για πρώτη φορά θεσπίστηκε το Φεβρουάριο του 2020 με το ν.4662.

Επιπρόσθετα, από τη συνεργασία των πυροσβεστικών υπηρεσιών εξασφαλίζεται και ο αναγκαίος βαθμός εξοικείωσης του προσωπικού με τον τρόπο λειτουργίας του ετέρου μέρους γεγονός που θα επιτρέψει την καλύτερη και αποτελεσματικότερη συνεργασία σε οποιοδήποτε περιουσιακό τομέα τυχόν απαιτηθεί στο μέλλον και ιδιαίτερα στον ευρωπαϊκό μηχανισμό το rescEU.

Άλλωστε, αποτελεί προτεραιότητα της Κυβέρνησής μας η εγγύηση της ασφάλειας της ανθρώπινης ζωής, της περιουσίας του φυσικού πλούτου και της πολιτικής κληρονομιάς ως θεμελιώδης και συνταγματικά επιβεβλημένες υποχρεώσεις μιας σοβαρής συντεταγμένης πολιτείας.

Εξάλλου, συμφωνίες όπως αυτή, η οποία μέλλει να περιποιηθεί θεσμικά τον απαραίτητο τύπο μέσω της ψήφισης από την εθνική αντιπροσωπεία του σχεδίου νόμου κύρωσής της συμβάλλουν στην περαιτέρω ενίσχυση των ήδη ανεπτυγμένων φιλικών εξαιρετικών σχέσεων των δύο λαών της Ελλάδας και της Κύπρου.

Τώρα, σε σχέση με κάποια θέματα που οι ειδικοί αγορητές ανέφεραν η κλιματική αλλαγή είναι η απόλυτη πρόκληση, αλλά θα μου επιτρέψετε να πω είναι και η μοναδική ευκαιρία πρόσκλησης για συνεργασία, για συνεννόηση, για συναίνεση όλων.

Και θέλω να πω ότι νιώθω ότι μας αδικείτε όταν μας κατηγορείτε γιατί σε ένα χρόνο δεν κάναμε όλα όσα δεν έκανε το ελληνικό κράτος, η ελληνική πολιτεία εδώ και δεκαετίες και το απόλυτο στοίχημα αυτών των μηνών ήταν να αφήσουμε πίσω μας αρρυθμίες και παθογένειες δεκαετιών. Η απόλυτη ένδειξη-απόδειξη αυτής της αρρυθμίας είναι αυτό που πολύ σωστά εύλογα αναφέρατε όλοι, ότι πήρε 18 χρόνια στην ελληνική πολιτεία, να κυρώσει μια συμφωνία μέσα από συγκεκριμένες διαδικασίες.

Άρα, το μεγάλο στοίχημα το οποίο έχουμε όλοι μας είναι στο κομμάτι που αφορά στην ασφάλεια των πολιτών και των περιουσιών τους, του φυσικού περιβάλλοντος να αφήσουμε πίσω μας όλες αυτές τις γραφειοκρατικές διαδικασίες που χρόνια τώρα μέσα σε ένα απρόσωπο-κράτος δεν άφηνε τα ζητήματα της πολιτικής προστασίας να προχωρήσουν, να εξελιχθούν και για την κατάσταση αυτή η Πολιτική Προστασία κλήθηκε κάτω από εξαιρετικές δύσκολες συνθήκες να αντιμετωπίσει και να βάλει τα πάντα - μια πανδημία και να μπουν τα πάντα στον επιταχυντή. 4 Φεβρουαρίου ολοκληρώθηκε η διαδικασία ψήφισης του ν.4662, 24 Φεβρουαρίου είχαμε το πρώτο κρούσμα πανδημίας στη Θεσσαλονίκη, η Πολιτική Προστασία κλήθηκε να παίξει ένα ρόλο συντονιστικό σε σχέση με όλες τις υπηρεσίες, τα Υπουργεία, τις ένοπλες δυνάμεις συνεπικουρώντας το μεγάλο ζήτημα που αφορούσε την προσπάθεια του Υπουργείου Υγείας και όχι μόνο σε σχέση με έναν αόρατο εχθρό.

Και σε αυτήν την προσπάθεια δώσαμε όλοι και ειδικά το πυροσβεστικό σώμα τον καλύτερό μας εαυτό. Θα σας πω κάτι σε σχέση με την ιχνηλάτηση. Ποτέ δεν χρησιμοποιήσαμε στελέχη από τους σταθμούς πυροσβεστικούς που αφορούν στην ιχνηλάτηση. Τι είναι ιχνηλάτηση; Ιχνηλάτηση είναι κάτι το οποίο από την πρώτη στιγμή θεσμοθετημένα-συγκροτημένα με ένα εθνικό κέντρο ανάλυσης δεδομένων η χώρα μας αποτέλεσε καλή πρακτική. Είναι η στεγανοποίηση των κύκλων της πανδημίας σε τοπικό και υπέρ τοπικό επίπεδο, δηλαδή ιχνηλάτηση κρούσματος δεν αφορά την επιδημιολογική παρατήρηση που κάνει ο ΕΟΔΥΥ, αλλά την καταγραφή όλων των στενών επαφών και της πορείας των τελευταίων 24ώρων του κρούσματος.

Έτσι ώστε να στεγανοποιηθεί ο κύκλος διασποράς και ταυτόχρονα οι συνάνθρωποί μας, που μπορεί να ήταν στενές επαφές ή «high risk ή low risk» ή μπορεί να είχαν κάποια συμπτώματα να απομονωθούν και εκείνοι στο σπίτι, κάτι το οποίο το κάνουμε από την πρώτη στιγμή, κάτι που όταν προέκυψε η ανάγκη απευθυνθήκαμε στους Ανθυποπυραγούς στη σχολή δηλαδή -στους φοιτητές μας του πυροσβεστικού σώματος- όχι σε αυτούς που υπηρετούσαν στους πυροσβεστικούς σταθμούς και τους ρίξαμε στα βαθιά σε μία απίστευτη διαδικασία εμπειρίας δημιουργώντας -αν θέλετε- δεδομένα νέα για την ίδια την πατρίδα μέχρι διακλαδικά η προσπάθεια αυτή να ενισχυθεί και από την Ελληνική Αστυνομία και από το λιμενικό και από τις ένοπλες δυνάμεις.

Σε αντικατάσταση όλων αυτών, προχωρήσαμε με ειδικό διαγωνισμό, με ξεκάθαρες διαδικασίες στην πρόσληψη 192 ανθρώπων που ασχολούνται με την ιχνηλασία. Μια διαδικασία που αφορά 192 πτυχιούχους, από τους οποίους οι 153 είναι κάτοχοι μεταπτυχιακού τίτλου και οι 192 μαζί έχουν 243 επάρκειες γλώσσας που πέρασαν μέσα από ψυχοτεχνικά τεστ, ώστε να δημιουργήσουμε και στο πλαίσιο του εθνικού μηχανισμού μία κάθετη δομή στη χώρα, πράγμα που δεν έχει χώρα όλα αυτά τα χρόνια, η οποία είναι η απόλυτη παρακαταθήκη μας σε σχέση με το σχέδιό μας το συνολικό από εδώ και πέρα για την Πολιτική Προστασία.

Εθνική Σχολή, είναι το μεγάλο στοίχημα για εμάς, ένα μεγάλο στοίχημα, το οποίο δεν έχει μείνει στις καλένδες. Κατηγορούμεθα από ειδήμονες και μη, για ποιο λόγο δεν έχουν προχωρήσει όλες οι Εφαρμοστικές; Η αλήθεια είναι ότι βρισκόμαστε πίσω από το αρχικό μας χρονοδιάγραμμα, όμως, αυτό το οποίο προέχει αυτή τη στιγμή είναι να δούμε τα νέα δεδομένα που έχουν προκύψει από την Πανδημία και ταυτόχρονα να επικαιροποιήσουμε και να εκσυγχρονίσουμε το ίδιο το πλάνο μας, με βάση τα νέα δεδομένα.

Στους επόμενους δύο μήνες, θα έρθει νομοθετικό έργο που θα αφορά προσθήκες στον ν. 4662 και που θα αφορά στη θεσμοθέτηση του Εθνικού Κέντρου Ανάλυσης Δεδομένων. Το απόλυτο «αγκάλιασμά» μας στην επιστημονική κοινότητα που πολλές φορές το συζητάμε, που θα πρέπει ό,τι στοιχεία έχουμε, που αποτελούν τη βάση του σχεδιασμού μας, να προέρχονται μέσα από συγκεκριμένες διαδικασίες και θεσμοθετώντας και τέσσερα νέα Κέντρα, Κέντρο Αντιμετώπισης Υγειονομικών Κινδύνων, Κέντρο Αντιμετώπισης Φυσικών Καταστροφών, Κέντρο Αντιμετώπισης Κινδύνων Ευαίσθητων Δομών και το βασικότερο, το Διυπουργικό Κέντρο που αφορά το Κράτος, την Πολιτεία, την Κυβέρνηση, την κάθε κυβέρνηση, όπου ο κάθε πρωθυπουργός, το κάθε Υπουργείο θα έχει το δικό του σημείο αναφοράς, έτσι ώστε, την ώρα της διαχείρισης της κρίσεως, να μην έχουμε προβλήματα σε σχέση με την απόκριση, τους χρόνους και τα πραγματικά δεδομένα ότι χρειάζεται μια σύγχρονη χώρα για να αντιμετωπίσει όλα αυτά τα οποία συνομολογούμε όλοι ότι έρχονται.

Ξέρετε, όλα αυτά που βλέπουμε στις τηλεοράσεις που αφορούν τα wildfires στην Ισπανία, στην Αμερική, στην Αυστραλία, τα flashlightday σε όλο τον κόσμο, είναι κάτι το οποίο θα το αντιμετωπίσουμε τα επόμενα χρόνια εδώ στη χώρα μας και εδώ είναι οι «αρρυθμίες», οι οποίες διαχρονικά υπάρχουν στο σύστημα Πολιτικής Προστασίας, με CANADAIR 45 ετών, τα οποία, πραγματικά, όσοι έχουμε ασχοληθεί επιχειρησιακά με το κομμάτι της αντιμετώπισης μιάς πυρκαγιάς, ξέρουμε ήδη το άγχος που έχουμε, πώς θα πετάξουν, αν θα πετάξουν, παρά την τεράστια προσπάθεια που κάνουμε και η Πολεμική μας Αεροπορία για να τα έχει αξιόμαχα, όμως από τον Φεβρουάριο μέχρι σήμερα υπάρχει πρόοδος; Σας πληροφορώ ότι υπάρχει εξαιρετική πρόοδος. Η Πολιτική Προστασία οργανώνεται. Απέκτησε δική της Γενική Διεύθυνση Οικονομικών Υπηρεσιών. Απέκτησε δικό της αυτοτελές Πρόγραμμα στο ΕΣΠΑ που έχει, ειδικά στο καινούργιο ΕΣΠΑ, κονδύλια που αφορούν επιμόρφωση, όχι επιμόρφωση μόνο των πυροσβεστών, επιμόρφωση του κόσμου, του λαού, του απλού πολίτη, της οικογένειας, των νέων παιδιών που πρέπει να εξοικειωθούν, να αντικαταστήσουν το φόβο με γνώση σε σχέση με τις φυσικές καταστροφές και ταυτόχρονα, εξασφάλισε κονδύλια που αφορούν σε όλες τις κτιριακές υποδομές από το Ταμείο Ανάκαμψης, το οποίο συζητείται σε μία άλλη αίθουσα αυτήν τη στιγμή και σε σχέση και με τις Ακαδημίες μας, Πολιτικής Προστασίας, που δεν είχε η χώρα και με την Πυροσβεστική Ακαδημία και με την αναβάθμιση της Εθνικής Σχολής.

Ξέρετε, το μοντέλο, μέχρι τώρα, της Πολικής Προστασίας, ήταν η Γενική Γραμματεία στην οδό Ευαγγελιστρίας σε ένα κτίριο του ΄67,ο Υφυπουργός στην Κατεχάκη, το Αρχηγείο της Πυροσβεστικής στη οδό Μουρούζη, σε κάτι πρώην στάβλους και το Κέντρο Επιχειρήσεων στο Χαλάνδρι. Πραγματικά, πιστεύετε ότι σε μια σύγχρονη χώρα, θα μπορούσαν αυτά να είναι ζητήματα τα οποία θα μας δίνανε λύσεις στα μεγάλα προβλήματα που έχουμε να αντιμετωπίσουμε; Και αυτή τη στιγμή, ένα χρόνο μετά, στο κτίριο «Φάρος», εκμεταλλευόμενοι ένα Ολυμπιακό Ακίνητο που από το 2004 είχε εγκαταλειφθεί και το Ελληνικό Κράτος συνέχισε να πληρώνει, το αξιοποιήσαμε, έχουμε φτιάξει μια σύγχρονη δομή, εκεί θα δημιουργηθούν τα υπόλοιπα Κέντρα και θα χαρώ πάρα πολύ και τα μέλη της Επιτροπής σας και οι Ειδικοί Αγορητές όλων των κομμάτων να βρεθούμε εκεί, να μιλήσουμε, να δείτε από κοντά το Εθνικό Κέντρο Ανάλυσης Δεδομένων, τους ιχνηλάτες, τα στελέχη αυτά. Να δείτε το καινούργιο Αρχηγείο της Πυροσβεστικής που πλέον, όλη η κάθετη δομή και ο Γενικός Γραμματέας και το Εθνικό Κέντρο και όλοι είμαστε εκεί, σε ένα κτίριο, έτοιμοι να αντιμετωπίσουμε οτιδήποτε υπάρχει.

Θα μπορούσα να μιλώ πάρα πολλές ώρες για όλα αυτά, αλλά δεν είναι το αντικείμενο της σημερινής συζήτησης. Θα σταθώ, όμως, σε δύο πράγματα γιατί, επιτέλους μετά από δεκαετίες, κάποια πράγματα πρέπει να ειπωθούν με το όνομά τους και θα αναφερθώ, κυρία Αδαμόπουλου, με πολύ σεβασμό και πολλή εκτίμηση στην ανάλυση που μας κάνατε. Οι αναλύσεις που διαβάζετε βασίζονται σε «κραυγές». Θέλω να είμαι ξεκάθαρος, το λέω εδώ από το βήμα της Βουλής, σε εμμονικά σύνδρομα από το παρελθόν, χωρίς κανένα επιστημονικό και επιχειρησιακό κριτήριο και θα πρέπει να κρατήσουμε μακριά από την αντιπαράθεση αυτά τα δεδομένα, διότι, η πραγματικότητα είναι τελείως διαφορετική και είμαι υποχρεωμένος να σταθώ.

Αντιπυρική του 2016, 10.263 πυρκαγιές, καμένες εκτάσεις 420.000 στρέμματα.

Το 2017, 10.356 πυρκαγιές, 231.323 στρέμματα, υπήρχε μία οργάνωση.

Το 2018, 7.948 πυρκαγιές, 182.340 στρέμματα.

Το 2020, για να υπάρχει ένα μέτρο σύγκρισης, είχαμε 3.850 παραπάνω δασικές εκτάσεις, δηλαδή αύξηση 48% και τα καμένα στρέμματα, η αύξησή τους ήταν της τάξης του 8% και δεν είναι συμπωματική η αναφορά από τους δήθεν αναλυτές περί αγροτοδασικών. Θα σας πω, όμως, εγώ γιατί; Διότι, η πραγματικότητα είναι άλλη. Το 2019, όλο το 2019 είχαμε 9.022 δασικές πυρκαγιές. Χάσαμε 34.584 στρέμματα συμπαγούς δάσους, παρθένο δάσος. Το 2020 είχαμε συνολικά 11.798 πυρκαγιές, σας το είπα και πριν, δηλαδή είχαμε 2.776 πυρκαγιές παραπάνω από πέρυσι, από το 2019, αύξηση 30,8%. 8.876 στρέμματα συμπαγούς δάσους χάσαμε. Δηλαδή, με αύξηση 30% των δασικών, είχαμε 74,2% μείωση των καμένων δασών μας. Η αναφορά σε αγροτοδασικά γίνεται «επί του πονηρού». Όταν έχεις να αντιμετωπίσεις επιχειρησιακά μια κατάσταση με μια μεγάλη φωτιά, αυτό που θα προασπίσει την ανθρώπινη ζωή, την ανθρώπινη περιουσία και η προτεραιότητα στο φυσικό περιβάλλον, αν μη τι άλλο είναι τα δάση μας. Εκεί θα κάνουμε εγκαταστάσεις, εκεί θα περιμένουμε τη φωτιά. Αυτά θα προασπίσουμε, που θέλουν δεκαετίες για να ξαναφτιαχτούν και να πω κάτι για τα αστικά.

Είναι, πραγματικά, εξωφρενικός ο τρόπος που προσεγγίζεται το ζήτημα των αστικών πυρκαγιών και είναι έλλειψη σεβασμού στους ανθρώπους που «φεύγουν». Ποια είναι τα πραγματικά δεδομένα: Το 2019 είχαμε 43 νεκρούς από αστικές πυρκαγιές. Το 2020, πράγματι, είχαμε 64, από τις οποίες, 13 στην Αττική. Λίγο/πολύ σε κάθε περιοχή είχαμε μία/δύο απώλειες. Είχαμε 21 νεκρούς παραπάνω το 2020 απ’ ότι είχαμε το 2019. Συντριπτικά, πάνω από 75 ετών - κρατήστε το -οι άνθρωποι, αυτοί οι οποίοι χάθηκαν. Ποια είναι όμως τα πραγματικά δεδομένα; Οι αστικές πυρκαγιές το 2019 ήταν της τάξης του 53,49%. Το 2020, οι πυρκαγιές, οι αστικές, στις κατοικίες αυξήθηκαν στο 75% και προσέξτε. Πάμε να συνδέσουμε την κατοικία και την αστική πυρκαγιά με τα αίτια. Το 2019, το 39,54% των πυρκαγιών αυτών στις κατοικίες οφείλονταν στις λεγόμενες γυμνές φλόγες στα τζάκια, στις ξυλόσομπες και στις πυρακτωμένες επιφάνειες, στις κουζίνες, δηλαδή σε ατυχήματα μέσα στο σπίτι και το 2020 - το 2019 είχαμε 39,54% - αυτό το ποσοστό ανεβαίνει σε 57,82%, αλλά οι 20 νεκροί μας είναι 37. Είναι προφανές ότι έχει να κάνει, όχι με την αναμόρφωση του Πυροσβεστικού Σώματος, αλλά με την απομόνωση και την έλλειψη φροντίδας αυτών των ανθρώπων που μένουν και πολλές φορές είναι απομονωμένοι μέσα από τους αστικούς ιστούς.

Αυτή είναι η πραγματικότητα και ξέρετε κάτι; Γίνεται μια προσπάθεια από συγκεκριμένο θα έλεγα, «να παίξουν διάφορα παιχνίδια», θα έρθει η ώρα, θα τα συζητήσουμε αυτά, αλλά ξέρετε κάτι; Ας μην «παίζουμε» εμείς εδώ, τα οποιαδήποτε «παιχνίδια» άπειρων επιχειρησιακά, δήθεν αναλυτών που προβάλλουν, δήθεν εμπειρία, αλλά θα μου επιτρέψετε να το πω και αναλαμβάνω την ευθύνη αυτών που λέω, προβάλλουν και γαλόνια κερδισμένα στα χαρτιά και όχι στα πεδία της μάχης και κουβαλούν δόλο και μικρότητα και μίσος για κάθε καλό, κάθε σημαντικό, σε βάρος του ιστορικού Πυροσβεστικού Σώματος. Ρωτήστε, κυρία Αδαμοπούλου, ρωτήστε και θα μάθετε, διότι στις πλάτες των ηρώων, των πυροσβεστών, δεν μπορεί να παίζει κανείς, στην αυταπάρνησή τους που συνομολογούμε όλοι, κάτω από οποιαδήποτε πρίσμα και κάτω από οποιαδήποτε λογική, γιατί αυτό που είναι η πραγματικότητα, είναι ότι η Πολιτική Προστασία αλλάζει, η Πυροσβεστική αλλάζει, η χώρα μας αλλάζει. Ευθύνη έχει, να τα αλλάξουμε όλοι μαζί και για να γίνει αυτό χρειάζεται, να αφήσουμε έξω από την οποιαδήποτε μικροπολιτική προσέγγιση, το ζήτημα της Πολιτικής Προστασίας.

Η Πολιτική Προστασία δεν είναι κάτι το οποίο αφορά την Κυβέρνηση, την όποια Κυβέρνηση. Η Πολιτική Προστασία αφορά την επόμενη μέρα της πατρίδας. Αφορά τα παιδιά μας. Είναι ένας βαθιά πατριωτικός στόχος και για να τον πετύχουμε, να είναι τα παιδιά μας ασφαλή, η χώρα μας ασφαλής, να δημιουργήσουμε την υπεραξία που χρειάζεται η πατρίδα, θα πρέπει να συνεργαστούμε όλοι μαζί, να αφήνουμε πίσω όλα αυτά που μας χωρίζαν στο παρελθόν, να ξεπεράσουμε όλες αυτές τις «γραφειοκρατίες» που όλοι έχουμε συναντήσει από κάθε μετερίζι που έχουμε υπηρετήσει τη δημόσια διοίκηση και να πορευθούμε μαζί με τους πυροσβέστες μας, μαζί με τους ανθρώπους που μοχθούν, μαζί με τους άντρες και τις γυναίκες των Σωμάτων Ασφαλείας που συμβάλλουν στα ζητήματα της Πολιτικής Προστασίας, αλλά και τα στελέχη τα υγειονομικά των Ενόπλων Δυνάμεων, στη μεγάλη προσπάθεια που γίνεται η χώρα να φύγει από αυτή την δύσκολη συγκυρία, παγκόσμια συγκυρία και να χτίσουμε όλοι μαζί την επόμενη μέρα, μια επόμενη μέρα που θα μας βρει έτοιμους να εκσυγχρονίσουμε, πολύ σωστά λέτε και να ενισχύσουμε τους εξοπλισμούς μας.

Θα ήθελα να παρακαλέσω την Επιτροπή σας, σε μια συζήτηση, η οποία μπορεί να προκληθεί ακόμα και σε μια Επίκαιρη Ερώτηση μπορεί να γίνει αυτό, να σας ενημερώσω για το Σχέδιο «Ασπίδα», για τα χρηματοδοτικά πρωτόκολλα που έχουμε εξασφαλίσει αυτό τον ένα χρόνο, 1,72δις που αφορά στα εναέριά μας μέσα, που αφορά στον εξοπλισμό της Πυροσβεστικής, που αφορά στην ενίσχυση των δομών μας, που αφορά στα 13 Περιφερειακά

Επιχειρησιακά Κέντρα, που αφορά στα 64 Τοπικά Κέντρα Πολιτικής Προστασίας, που αφορά σε 900 στελέχη πρώτης γραμμής επιστημονικά καταρτισμένα, που αφορά σε 4 καινούργια Κέντρα, που αφορά στο να «εκμεταλλευθούμε» όλους εκείνους που έχουν τη διάθεση, έχουν το μεράκι, έχουν τη γνώση, για να μπορέσουμε να πάψουμε να θρηνούμε θύματα στη χώρα μας.

Μέχρι τότε, η ευθύνη όσων προσπαθούν με μικροπολιτικές αναλύσεις και δημοσιεύσεις, απλά και μόνο να αναδείξουν το μίσος και το φθόνο που έχουν απέναντι στο Πυροσβεστικό Σώμα, χωρίς επιστημονικά δεδομένα, θα πρέπει να μείνει στην άκρη.

Δεν θέλω να σας κουράσω περισσότερο. Θέλω να ευχαριστήσω το Προεδρείο για την ανοχή του και εσάς να ζητήσω συγνώμη αν έκανα κατάχρηση του χρόνου σας. Νομίζω ότι τέτοιου είδους συζητήσεις είναι σημαντικές. Αξία έχει να είμαστε όλοι χρήσιμοι. Αξία έχει να είμαστε όλοι στο πεδίο. Αξία έχει να είμαστε δίπλα στους ανθρώπους που παλεύουν καθημερινά και αυτή την ευθύνη, αυτό το στοίχημα, είναι ένα στοίχημα προσωπικό, το οποίο, σας καλώ όλους μαζί να δουλέψουμε για να μπορέσουμε να το υλοποιήσουμε προς όφελος της χώρας μας, της πατρίδας μας, των επόμενων γενιών, των ίδιων των παιδιών μας.

Σας ευχαριστώ.

**ΑΝΝΑ-ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Και εμείς σας ευχαριστούμε, κύριε Υπουργέ και για τις απαντήσεις που δώσατε στις ερωτήσεις των συναδέλφων, για την αναλυτική ενημέρωση στα θέματα που σας έθεσαν, όπως, επίσης και για την ενημέρωση για τα βήματα που έχουν γίνει στον τομέα ευθύνης σας.

Επίσης, αν μου επιτρέπετε, κυρίες και κύριοι, θα ήθελα να συμπληρώσω όσον αφορά τη λειτουργία της ιχνηλάτησης ότι είναι ακριβώς όπως την περιέγραψε ο κ. Υπουργός και αυτό το καταθέτω από προσωπική εμπειρία, όταν νόσησα από κορονοϊό.

Κύριε Υπουργέ, θα ήθελα να σας πω ότι είναι πολύ σημαντικά όσα μας έχετε ανακοινώσει και κυρίως, ο σχεδιασμός που υπάρχει για την σύσταση τεσσάρων νέων δομών, με κατηγοριοποίηση των ενδεχόμενων κινδύνων/απειλών. Γι’ αυτό θα ήθελα να σας πω, αν θέλετε να σας ενημερώσω ότι έχετε τη δυνατότητα να υποβάλετε πρόταση προς την Επιτροπή, σύμφωνα με το άρθρο 36 παράγραφος 5 του Κανονισμού, ούτως ώστε να μας κάνετε μια ενημέρωση, όταν εσείς κρίνετε ότι είναι ο κατάλληλος χρόνος και για τον σχεδιασμό, για το Πρόγραμμα «Ασπίδα», αλλά και για τον σχεδιασμό αυτού του τόσο σημαντικού Προγράμματος, των τεσσάρων δομών που έχετε υπόψη σας στο Υπουργείο.

**ΧΑΡΑ ΚΑΦΑΝΤΑΡΗ:** Αν και δεν είθισται μετά τον Υπουργό να τοποθετείται κανείς, είπε ο κύριος Υπουργός ότι θα φέρει νομοσχέδιο για τις καινούργιες δομές ή κάνω λάθος;

**ΑΝΝΑ-ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Και για το Πρόγραμμα «Ασπίδα», ανέφερε ο κ. Υπουργός, «όποιος θέλει σε Επίκαιρη Ερώτηση μπορεί να απαντήσει».

Στο σημείο αυτό, κυρίες και κύριοι συνάδελφοι ολοκληρώθηκε η επεξεργασία και εξέταση του σχεδίου νόμου.

Όπως συνάγεται από τις τοποθετήσεις των Εισηγητών και των Ειδικών Αγορητών, το σχέδιο νόμου του Υπουργείου Προστασίας του Πολίτη με τίτλο «Κύρωση του Πρωτοκόλλου Συνεργασίας μεταξύ του Πυροσβεστικού Σώματος Ελλάδος και της Πυροσβεστικής Υπηρεσίας Κύπρου, κατ' εφαρμογήν της Συμφωνίας της 4ης Ιουνίου 2003 μεταξύ του Υπουργείου Δημόσιας Τάξεως της Ελληνικής Δημοκρατίας και του Υπουργείου Δικαιοσύνης και Δημόσιας Τάξεως της Κυπριακής Δημοκρατίας για συνεργασία των Πυροσβεστικών Σωμάτων των δύο χωρών σε θέματα αρμοδιότητάς τους» γίνεται δεκτό, επί της αρχής, επί των άρθρων και στο σύνολό του, κατά πλειοψηφία.

Στο σημείο αυτό γίνεται η γ’ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Καππάτος Παναγής, Καραγκούνης Κωνσταντίνος, Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Λαμπρόπουλος Ιωάννης, Μάνη – Παπαδημητρίου Άννα, Μελάς Ιωάννης, Παππάς Ιωάννης, Πάτσης Ανδρέας, Τσιγκρής Άγγελος, Χιονίδης Σάββας, Αγαθοπούλου Ειρήνη – Ελένη, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος – Χαράλαμπος, Καφαντάρη Χαρούλα (Χαρά), Λάππας Σπυρίδωνας, Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Χατζηγιαννάκης Μιλτιάδης, Ψυχογιός Γεώργιος, Καμίνης Γεώργιος, Καστανίδης Χαράλαμπος, Λιακούλη Ευαγγελία, Κανέλλη Γαρυφαλλιά (Λιάνα), Μυλωνάκης Αντώνιος, Αδαμοπούλου Αγγελική και Μπακαδήμα Φωτεινή.

Τέλος και περί ώρα 14.30΄λύθηκε η συνεδρίαση.

**Η ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΑΝΝΑ-ΜΑΝΗ ΠΑΠΑΔΗΜΗΤΡΙΟΥ ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ**